### פרשת בראשית

* מה רצה ה' שיהיה בעולם שבגלל זה ברא הכל? [שיהיו בעולם אנשים טובים כמו אברהם אבינו, וכמו עם ישראל שיקיימו מצוות]
* מהו תוהו ובוהו? [כלום, עפ"י רש"י]. מה פירוש בראשית?
* מה נברא בכל יום? (מי שקשה לו לזכור יכול להעזר בשאלות הבאות)
* ה' רצה להיטיב ולברא בני אדם שיהיה להם טוב ולכן הכין בתחילה את כל מה שאנו צריכים.
* ביום הראשון: [האור] ביום השני: [שמיים נפרדים מהמים שלמטה]
* ביום השלישי: המים נאספו אל ה [ימים] ומי התגלתה? [היבשה שנקראה ארץ]. אם יש אדמה מה מיד אפשר לעשות שיהיה טוב לכל החיות שייבראו אח"כ? [צמחים, פירות]
* ביום הרביעי: [השמש והירח והכוכבים] מדוע הם כ"כ חשובים? [חום, אור, מאפשרים לצמחים שנבראו בשלישי לגדול, כל הזמנים: יום ולילה, עונות השנה, חודש ועוד]
* מדוע הצמחים נבראו אחרי השמים והיבשה? [צמח חייב שתייה ואוכל]. מה עוד צריך כדי שהצמח ימשיך ויגדל? [שמש שנבראה ביום הרביעי]
* מדוע בע"ח נבראו לאחר הצמחים? [בע"ח משתמשים בצמחים לאוכל, מסתור, בניית קן ובית וכו']
* מה נברא ביום החמישי? (רמז: בחרוזים) [חיות המים (כולל הרמשים של המים) ועופות השמים].
* כיצד משיגים הדולפינים את מזונם? (ספרנו על כמה מפלאי הבריאה. נשמח אם ילדים יוכלו לספר לכיתה על פלאי בריאה נוספים)
* מתי נבראו הפילים והנמלים? [ביום השישי]
* מדוע האדם נברא רק ביום השישי? [ה' הטוב דאג לבני האדם ורצה שיהיה להם כבר הכל מוכן. האדם משתמש בכל מה שנברא לפניו ותפקידו הוא גם לשמור על העולם הנפלא: לדאוג לבע"ח, לא לצער אותם וכדומה].
* מהו ההבדל החשוב בין האדם לבעלי החיים? [שהאדם יכול לבחור בין טוב לרע ואילו אצל בעלי החיים מה שהם עושים זה הטבע שלהם. החתול המתנפל על העכבר אינו בוחר לעשות משהו רע]
* היכן שם הקב"ה את האדם? [במקום הכי יפה וטוב שיש בו הכל. בגן עדן]
* מה ציוה ה' את האדם? [לאכול מכל שפע הפירות שבגן חוץ מעץ הדעת טוב ורע] ומה רצה ה'? [שבני האדם יהיו טובים וישרים ויוכלו לחיות לעולם בגן עדן]
* מדוע נקרא האדם אדם? [כי נברא מאדמה] ומדוע קרא האדם לאשה אשה? [כי מאיש לוקחה זאת]
* הפלא שבבריאה: ה' מאכיל את כל מיליארדי הנמלים, החתולים וכל סוגי בע"ח והכל בכל רגע ורגע. לכל דבר יש תפקיד (ואפילו לעכביש. מה התפקיד?).
* כאשר הסתיימה הבריאה של ששה ימים ראה ה' "והנה \_\_\_\_\_\_\_\_\_\_" [טוב מאוד (פרק א' פסוק ל"א)]
* סיום הבריאה הוא השבת שניתנה רק ל\_\_\_\_\_. [ישראל]
* קראנו ושיננו בהתרגשות את פסוקי הקידוש: "ויכולו השמיים והארץ וכל צבאם" מי הם הצבא של השמיים והארץ? [כל מה שנברא עליהם: הצמחים, המאורות, בעלי החיים וכו'].
* "ויברך אלוקים את יום השביעי ויקדש אותו" במה ברך ה' את יום השבת, כאשר היו במדבר? [ירד ביום שישי שתי מנות מן לכבוד שבת וזה לא הסריח אלא נשאר לשבת שבה לא ירד מן, שהכל יהיה מוכן מראש לשבת].
* מי קרא שמות לבעלי החיים?
* ה' שם את האדם במקום הנפלא שנקרא גן עדן, שם קיבל הכל מוכן ויכל לאכול כל מה שרצה חופשי. היה אסור לו רק לאכול מעץ [הדעת טוב ורע].
* מדוע לא ידעו האדם ואשתו שיש להתבייש אם אתה ערום? [כי עדיין לא אכלו מעץ הדעת טוב ורע]
* ממה הכינו חגורות לכסות עצמם, לאחר החטא? [עלי תאנה]
* מדוע ה' כועס במיוחד על הנחש ואפילו לא שואל אותו למה עשה מה שעשה? [כי הוא מסית. סתם מנסה להחטיא אחרים]
* במה נענש הנחש (שלשה דברים)? [על גחונך תלך, עפר תאכל, שנאה בינו לבין האדם שינסה להורגו]
* במה נענשה האשה (ג' דברים)? [קושי בהריון, קושי בלידת הילדים וטרחה בגידולם, האיש ימשול בה והיא צריכה לשמוע בקול האיש]
* במה נענש האדם (ג' דברים)? [אדמה מקוללת עבורו וכבר לא יצמחו פירות בלי טירחה כמו בגן עדן – בזעת אפך תאכל לחם, האדמה תוציא לו קוצים ועשבים, לא יוכל לחיות לעולם אלא יבא יום שהוא ימות וכמו שה' אמר "כי ביום אכלך ממנו מות תמות"].
* במה היו אמורים להענש האדם ואשתו? [כי ביום אכלך ממנו מות תמות] אך ה' שראה שהאדם הבין שחטא ומצטער מרחם ולא ממית אותו באותו יום, אלא רק גוזר עליו שלא יחיה לעולם].
* ה' גרש את האדם מגן עדן בגלל העונשים שקיבל. מה הכוונה? [בגן עדן האדמה מצמיחה פירות ולא קוצים. בגן עדן עץ החיים שמי שאוכל ממנו חי לעולם]
* מה קיבלו האדם ואשתו מה' לפני צאתם מגן עדן? [בגדים - כתנות עור].
* אדם קרא לאשתו \_\_\_\_\_ [חוה] כי היא היתה אם כל \_\_\_ [חי].
* כיצד קראה חוה לבנה הבכור כאשר שמחה שה' נתן לה בן? [קין מלשון קניתי איש את ה'] וכיצד נקרא אחיו השני? [הבל].
* מי הביא מתנה כדי להכיר טובה לה' על העולם היפה שנתן לנו? [קין והבל]
* האם שניהם הביאו בלב שלם מהטוב ביותר שיש להם? [לא, קין הביא פירות שאינם משובחים, הבל הביא "מבכורות צאנו" – מהמשובחים]
* ה' אמר לקין שאם ייטיב את מעשיו – ה' יקבל את מנחתו, כי ה' תמיד מאפשר לחוטא ל [לחזור בתשובה].
* מי הרג את אחיו בגלל קינאה? [קין]
* כיצד היה צריך קין להרגיע את הכעס שלו ואת הקנאה? [לדבר ולא באלימות]
* מי הרג את קין? [למך שהיה נין של נכדו]
* מי הבן השלישי של אדם וחוה? [שת]
* כמה שנים חי אדם הראשון? [930]
* מי האיש שחי הכי הרבה שנים? [מתושלח – 969]
* כמה דורות היו מאדם ועד נח? מהן?

## פרשת נח

* אנשי דור המבול עשו הרבה חטאים, מהו החטא החמור שבגללו נחתם גזר דינם? ["ותמלא הארץ חמס" – גזל]
* ה' רוצה שהעולם יהיה טוב ולכן מחליט להשחית את האנשים שכל הזמן עושים רע אחד לשני וגורמים שלא יהיה נעים לחיות בעולם. אפילו המחשבות שלהם הן [רעות].
* ה' רוצה לאפשר להם לחזור בתשובה ולכן לא מביא את המבול מייד. כמה שנים עברו מאז שציוה על נוח לבנות ועד שנח סיים והתחיל המבול [ הרבה שנים. לפי אחת הדעות 120 שנה].
* האם התיבה היתה גדולה? [300 אמה אורך התיבה דהיינו כ-150 מטר. זה ארוך מאוד. היא גם היתה רחבה וגבוהה מאוד]
* מדוע התיבה כ"כ גדולה? [כי ה' רוצה להציל את כל סוגי בע"ח].
* מה אמר נח לאנשי דורו כשראו אותו בונה את התיבה הענקית? [ה' הולך להביא מבול בגלל חטאיכם]
* מה היתה תגובתם? [צחקו על נח ולא חזרו בתשובה]
* האם נוח הפסיק לבנות? [לא, נח תמיד המשיך בצדיקותו ועשה כל מה שה' ציוה באהבה. הדגשנו את הפסוק "ויעש נח ... כן עשה"].
* האם היה קשה לבנות תיבה כזו גדולה? [ודאי, תיבה כזו ענקית דורשת כמויות עצים ענקיות, ובשביל לצפות אותה היה צורך בכ- 2500 חביות זפת]
* מה עוד היה צריך נח להכין לפני שנכנסים לתיבה? [אוכל רב עבור כל החיות, שיספיק לשנה שלמה. כל חיה את מה שמתאים לה, זמורות לפילים, עשבים לבהמות וכו'].
* מי מהאנשים זכה להכנס לתיבה? (8 : נח, שם, חם, יפת ונשותיהם)
* ה' ציוה להכניס לתיבה בעלי חיים רבים, כיצד יצליח נח להביאם? [ה' עזר לצדיק וכל החיות הגיעו לתיבה וכיבדו את נח ושמעו בקולו ללכת למקום שיגיד להם להיות בתיבה].
* כמה מכל מין נכנסו לתיבה: מהטמאות: [2] ומהטהורות: [7 זוגות סה"כ 14 (עפ"י הרלב"ג ועוד)].
* איזה סוג של בע"ח לא מתו במבול? [דגים שבים]
* בן כמה היה נח בזמן המבול? [600]
* מדוע המבול התעכב עוד 7 ימים? [ימי אבלו של מתושלח. הוא נפטר בדיוק בגיל 600 של נוח].
* האם המבול התחיל בחוזקה או כגשם רגיל? מדוע? [ה' אינו חפץ במות המת כי אם בשובו מדרכו ורצה לתת להם אפשרות לחזרה בתשובה]
* כמה ימים ירד הגשם? [40] כמה ימים עברו עד שהמים הפסיקו לעלות? [150]
* כמה זמן שהו נח ובניו בתיבה? [קצת יותר משנה. (מי"ז בחודש השני ועד כ"ז בחודש השני של השנה שאחריו)].
* כמה זמן ישנו נח ובניו בהיותם בתיבה? [מעט מאוד. חז"ל מספרים ששם בן נוח סיפר לאברהם שבקושי ראו שינה בעינהם. כל הזמן היו עסוקים בחסד ובנתינה. למי הם עשו חסד? לחיות, הם רצו מחיה לחיה לתת לה את מזונה, זו ביום וזו בלילה וכו']
* כמה פעמים נשלח העורב? [פעם אחת] כמה פעמים היונה? [שלש פעמים]
* נח שלח את הצפורים כי רצה לראות "הקלו המים מעל פני האדמה" (פרק ח' פסוק ח'). מה הכוונה? [לבדוק האם יש כבר פחות מים]
* מתי הבין שכבר יש פחות מים? [כאשר היונה חזרה (בפעם השנייה) עם עלה של זית ואחרי 7 ימים (בפעם השלישית) לא חזרה בכלל]
* מה עשה נח כשיצא מן התיבה כדי להכיר תודה לקב"ה שהצילו? [קורבנות]
* מה הבטיח ה' לאחר המבול ולאחר שנח הקריב קרבנות? [שלא יביא שוב מבול ולא יתבטלו שוב עונות השנה]
* מהי הברכה שהיא גם ציווי שניתנה לנח ובניו? [פרו ורבו (נאמר פעמיים ורש"י מסביר שהראשונה לברכה והשנייה לציווי)]
* מה היה אסור באכילה לאדם הראשון ולאחר המבול הותר באכילה? [החיות]
* מהם שני האיסורים לגבי אכילת חיות? [איבר מן החי ודם]
* מדוע מזהיר כאן ה' שיזהרו משפיכות דמים של בני אדם? [כי עכשיו הותר להם להרוג חיות ולאוכלם ויש להדגיש שזה רק החיות ולא בני האדם]
* מה מזכירה הקשת בענן? [את הברית שה' לא יביא שוב מבול גם אם אנו חוטאים].
* עם מי כרת ה' את הברית? [עם נח ובניו, עם זרעם וכן עם החיות (פרק ט פסוק ט)].
* כאשר אנו רואים את הקשת אנו מודים לה' על שזוכר את הברית ומברכים ברכה מיוחדת. נסו ללמוד את הברכה בעל פה [ברוך אתה ה' אלוקינו מלך העולם זוכר הברית ונאמן בבריתו וקיים במאמרו].
* נח ראה שהכל נחרב ואין כמעט עצים. מה הוא החליט לשתול? [נטע כרם].
* נח שתה יותר מידי יין ולכן [השתכר ונרדם כשהוא ערום].
* מי היה כנען? [בנו של חם, נכדו של נח]
* מה עשו כנען ואביו חם כאשר ראו את נח שוכב ערום? [ראו ולא כיסו. אולי אפילו צחקו] האם כך ראוי לנהוג? מה הם היו צריכים לעשות? [לכסות אותו מייד]
* מה עשו שם ויפת כששמעו שאביהם שוכב ערום? [הלכו עם שמיכה או בגד אחורה ("וילכו אחורנית") וכשהגיעו אליו סובבו את הגוף ולא את הראש ("ופניהם אחורנית") וכיסו אותו].
* במה העניש נח את חם ואת כנען? [שהם יהיו עבדים לבני שם ולבני יפת. מי שלא שולט על עצמו ומתגבר, עדיף שאחרים ישלטו בו].
* למה זכה שם בזכות המעשה הטוב שלו? [שה' ישרה שכינתו על עם שיצא ממנו – על עם ישראל]
* גם עבר שהיה נכדו של שם היה צדיק ונביא. הוא קורא לבן שלו פלג כי [בנבואתו יודע שהארץ תתפלג בימיו של בנו]
* מיהו המלך שהציע לבנות את מגדל בבל ומדוע? [נמרוד כדי שיהיה להם כבוד גדול ויעשו מה שרוצים בלי לשמוע בקול ה' ]
* מהו העונש של דור הפלגה שהתחילו לבנות את המגדל? [ה' בלבל את שפתם עד שכעסו זה על זה ונפרדו].
* מדוע העונש של דור הפלגה קל יותר מהעונש של דור המבול? [כי דור הפלגה היו מאוחדים והיתה ביניהם אהבה ואילו דור המבול גזלו זה מזה ולא היו מאוחדים]
* כמה דורות מנח ועד אברם? (שיר במנגינת הנה אנוכי שולח לכם" שם ארפכשד שלח, עבר פלג ורעו, שרוג נחור תרח אברהם אבינו)
* האם אברהם ראה את נוח? [נוח נפטר כשאברהם היה בן 58]
* מי נפטר קודם: אברהם או שם? [אברהם]
* כשרבקה היתה בהריון. מי ניבא לה: "שני גויים בבטנך... ורב יעבוד צעיר" [שם, שהיה עדיין חי]
* יעקב הלך בגיל 63 ללמוד בישיבת שם ועבר למשך 14 שנה. מי היה חי אז? [שם כבר נפטר. עבר נפטר כשנתיים אחרי שיעקב עזב].

## פרשת לך לך

### הקדמה ללך לך

* מי הם שלושת בני תרח? [אברם, נחור, הרן]
* לפי המדרש: מי היא יסכה? היא היתה בת של \_\_\_\_\_\_
* כיצד התנהגו עובדי הפסלים בחרן? [נותנים אוכל לפסל במקום לבני אדם. חושבים על עצמם ולא עושים חסד עם אחרים]
* איזה דברים טובים ה' ברא לנו בעולם? [פרחים, ציפורים, גוף בריא, שמש וכו']
* אברם רואה את הטוב והחסד של ה' ורוצה גם לעשות \_\_\_\_\_\_\_\_\_\_\_ [טוב וחסד].
* אנשים בחרן נתנו אוכל ל\_\_\_ [פסלים], במקום לתת אותו ל \_\_\_\_\_\_ [עניים].
* האם הפסלים עשו פעם משהו טוב למישהו? [לא].
* אברם מצטער מאוד שאנשים לא עוזרים לחבריהם ולא אומרים תודה לקב"ה על כל טובותיו .
* כיצד עזר אברם לאנשים? [עזר לעניים, שימח אנשים, הסביר שצריך לעשות טוב וחסד, לימד אותם להתפלל]
* כיצד שיקר תרח ורימה בני אדם בחנות שלו [ תרח מכר פסלים שלא יכולים לעזור. כל מכירת הפסלים זהו שקר. בני האדם חושבים שהפסל יכול לעזור להם]
* כיצד הסביר אברם לקונים שזה מצחיק ומגוחך להתפלל לפסלים ? [לא מתאים שבני אדם בני 60 ישתחוו לפסל שעדיין אינו בן שנה]
* שבירת הפסלים . מה אמר תרח לבנו כששמע את סיפורו של אברם ? [לא יכול להיות, הפסלים לא יכולים לזוז ולריב ביניהם] . מה ענה לו אברם ? [נכון , ישמעו אזניך מה שפיך מדבר. איזו רמאות זו למכור פסלים].
* כיצד עזר אברם לעקרות ולחולים ? [לימד אותם למי צריך להתפלל] .
* לשם מה באו אנשים לאוהלו של אברם ? [ לאכול, ללמוד ואפילו רק כדי לראות את הקדושה והחסד הנשקף מפניו].
* האם הבאר של אברם היתה סגורה ? [לא, אברם לא דואג שיגמרו המים ונותן לכל מי שרוצה ] כיצד התנהגו שאר האנשים ?

### פרשת לך לך – פרק י"ב

* ה' אומר לאברם " לך לך " – כיצד הרגיש אברהם כאשר ה' נגלה אליו? [התרגש מאוד] האם מייד מחליט ללכת? [בודאי , כל הזמן אברם רוצה לעשות מה שה' אומר לו, וגם אם זה קשה]
* מי עוד מחליט לבא עימו ? [שרי, לוט וחלק מהתלמידים והתלמידות].
* איזה קשיים יש לאברם ? [ לעזוב את ארצו , את אביו ומשפחתו , את כל מפעלי החסד והעזרה שהקים , ללכת אל מקום לא ידוע ].
* באיזה גיל היה אברם כאשר ה' אמר לו ללכת ?[ 75] .
* כמה ברכות ה' הבטיח לאברם עוד בהיותו בחרן? (פס' ב-ג)
* היכן יתקיימו כל הברכות הללו? [בארץ שה' יראה לו – ארץ ישראל]

ואלו הברכות שבירך ה' את אברהם

1. "ואעשך לגוי גדול" [אתה תהיה לעם גדול],
2. "ואברכך" [אתה תהיה עשיר],
3. "ואגדלה שמך" [יהיו לך הרבה תלמידים (שמך יתפרסם יותר)],
4. "והיה ברכה" [כל מה שתרצה תוכל לברך],
5. "ואברכה מברכיך" [מי שיברך אותך ה' יברך אותו],
6. "ומקללך אאור" [מי שיקלל ויציק לך ה' יקלל ויעניש אותו],
7. "ונברכו בך כל משפחות האדמה" [אדם יברך את בנו: הלואי שתהיה כמו אברהם].
* מה ההבדל בין האנשים שפגש אברם בארם נהריים לבין אלו הגרים בסולמה של צור שהיא הכניסה לארץ הקדושה (עפ"י המדרש)? [עצלנים – חרוצים]
* מהי הברכה שה' מבטיח לאברם בשכם? [ברכת הארץ, "לזרעך אתן..."]
* מה עושה אברהם כאשר ה' בישר לו את הבשורה הטובה שבניו יקבלו את הארץ הזאת? [בנה מזבח והקריב עליו קרבנות כי רצה להכיר טובה]
* מדוע אברם מעדיף לגור בין בית אל לבין העי? [אולי כי שם יוכל לעזור לכל העוברים וללמד יותר אנשים]
* אברם עובר ממקום למקום ובכל מקום שמגיע למי הוא דואג בתחילה שיהיה לו מקום לנוח מהדרך הארוכה? [לשרי אשתו (מבוסס על דרשת חזל שבנה קודם את אהלה של שרי, אך לא הבאתי את הדרשה עצמה לילדים, אלא רק את המשמעות)]
* מה דבר זה מלמד אותנו? [לפני שעושים חסדים "גדולים" צריך לעשות חסד במשפחה וכלפי הקרובים לנו, לעזור בבית, להתייחס יפה לאח וכדומה].
* "ויקרא בשם ה'" מה פירוש? [ללמד אנשים למי צריך להתפלל ולהודות. ניתן ללמד גם ע"י דוגמא אישית של עשיית מעשים טובים כמו עזרה לעניים, הכנסת אורחים, תפילה ולימוד תורה]
* איזו הבטחה מתחילה להתקיים כבר בשלב זה? [ואגדלה שמך – עוד ועוד אנשים לומדים להכיר את האיש והאשה המיוחדים האלו שדואגים לכולם ולא רק לעצמם].
* למדנו שיר: ה' מבטיח – ה' מקיים (במנגינת "אמר רבי עקיבא")
* אנו זקוקים למים. ומשתמשים בהם לשימושים שונים, למה משתמשים במים?
* כיצד חוסכים מים כאשר יש רעב/ בצורת?
* האם אברם המשיך לחלק אוכל ומים לאורחים גם כאשר התחיל הרעב? [הוא חילק יותר] מה עוד עשה אברם כשהתחיל הרעב? [ודאי התפלל לה']
* האם כל ההבטחות שה' הבטיח לאברם כבר התקיימו (בשלב זה)? [עדיין אינו עשיר ולהיפך בגלל הרעב צריך למכור את רכושו (עפ"י הנצי"ב)].
* האם אברם מתייאש מכך שה' עדיין לא קיים את ההבטחה? [ח"ו, אברם מודה לה' על כל ברכה שהתקיימה כמו "ואגדלה שמך" שכעת כבר יש לו הרבה יותר תלמידים וכו' ובטוח שאם ה' מבטיח ה' מקיים ].
* האם בעלי המלונות שבדרך למצריים נתנו לאברם אוכל בהקפה? מדוע? [שמענו עליך, סומכים עליך].
* מי במצרים הזמין את אברם ושרי הזקנים לשתות ולנוח מהדרך כמו שראוי לעשות לאורחים? [אף אחד].
* מה היו עושים המצרים כשרצו לקחת אשה של מישהו אחר? [הורגים את בעלה]
* מדוע אף אחד לא חטף את שרי מלבד פרעה [כל אחד חשש לקחתה, כי אמרו שהשרים יחטפו אותה מהם, והשרים היו בטוחים שפרעה יקח מהם (רמב"ן)]
* במה נענש פרעה כשחטף את שרי? [נגעים גדולים].
* מדוע נתן פרעה לאברם צאן ובקר וחמורים ועבדים ושפחות ואתונות וגמלים? [שלא יגידו שהוא לקח אשה פשוטה אלא יראו שהיא באה ממשפחה עשירה. הנצי"ב מפרש שפרעה גם מינה את אברם לתפקיד חשוב, ובזכות כך גם אחרים ראו את חכמתו וגם הם נתנו לו מתנות (העמק דבר)]
* "ה' מבטיח ה' מקיים", כבר חלק מן ההבטחות התקיימו ואברם מאמין בה' ובטוח שהכל יתקיים. איזו הבטחות כבר התקיימו? ["ואברכך"-שיהיה עשיר ("ואברם כבד מאוד במקנה...), "ואגדלה שמך"- ששמו יתפרסם (ולכן בעלי המלונות מסכימים לתת לו בהקפה, כי כבר שמעו על מעשיו הטובים), "ומקללך אאור" (ה' מעניש את פרעה שרצה לפגוע באברם ושרי).
* פרעה טוען "למה אמרת אחותי היא ואקח אותה לי לאשה", האם באמת אם הוא היה יודע שהיא אשתו לא היה לוקח אותה [שקרן. היה לוקח והורג את בעלה].
* אברם מבטיח אברם מקיים. ולכן כאשר אברם חוזר ממצרים הוא... [משלם ופורע הקפותיו]
* כיצד מרגיש אברם כאשר הוא **עולה** לארץ בחזרה? [שמח לחזור לארץ הקדושה]

### פרק י"ג

* "ואברכה מברכיך" – מי התברך בזכות שהיה עם אברם וגם עזר קצת לאברם? ["וגם ללוט ההולך את אברם היה צאן ובקר ואוהלים"].
* על מה רבו רועי לוט עם רועי אברם? [מקום מרעה נגמר. כניסה לשדות פרטיים. זמם]
* היכן היו רועי אברם פותחים את הזמם? [כאשר הגיעו לשדות הפקר]
* לוט והרועים שלו אמרו שאפשר לרעות בשדות הכנענים כי... [לא איכפת לגזול ובנוסף הרי הארץ לאברם ולוט הוא ממשפחת אברהם] מה סבר אברם בעניין זה?
* האם אברם צועק על לוט או שמעיר לו בלשון יפה? [אברם לא סובל מריבות. הוא מבקש מלוט "אל נא תהי מריבה" "כי אנשים אחים אנחנו"].
* אברם הציע ללוט להפרד והציע לו לבחור ראשון את המקום בו רוצה לגור, מה היה לוט צריך לומר? [לא, אברם, אני רוצה להמשיך ללכת אתך וללמוד ממעשיך הטובים, אני מצטער על מה שעשיתי].
* האם כך הוא אמר? [לא, לוט היה כפוי טובה ולא זכר את כל מה שאברם השקיע בו ולימד אותו]
* "וישא לוט את עיניו" מה פירוש לשאת את העיניים? [להרים את העיניים ולהסתכל למקום רחוק].
* מדוע בחר לוט לגור בככר הירדן? ["כי כולה משקה" – ארץ מליאה במקום מרעה ובגינות ופירות – מקום של עשירים].
* לוט הגיע עד לעיר \_\_\_\_\_ [סדום].
* כיצד התנהגו אנשי סדום? [רעים וחטאים לה' מאוד. כל כך רעים שממש אין לנו חשק לדבר עליהם היו עובדי אלילים שחשבו רק כיצד לשמור את כספם, ה' בירך אותם בעושר אך במקום להכיר טובה ולעשות מעשים טובים הם קבעו חוקים לא טובים ולא ישרים: אסור להכניס אורחים, אסור לעזור לעניים, מי שפוצע את חברו – הפצוע צריך לשלם למי שפצע אותו. זהו זה כבר נורא ואיום ואיננו רוצים לשמוע יותר.
* האם ידע לוט שגרים שם רשעים? [חז"ל לימדו אותנו שידע "ואף על פי כן לא נמנע לוט מלשכון עמהם" (רש"י)]
* לאחר שלוט הולך לסדום ה' חוזר להבטיח לאברם את הבטחות הזרע והארץ. מדוע חיכה ה' עד שלוט ילך? [אולי כדי שאברהם לא יחשוב לוט לא יחשוב שהארץ שלו ויהיה ברור שכל הארץ של אברם וזרעו]
* כמה יהיו צאצאיו של אברם?
* מי הם זרע אברהם? [אנחנו – עם ישראל]
* האם יעביר ה' את הארץ לעם אחר? [לא ולא, ה' הבטיח: "עד עולם"].
* מדוע הלך עבר אברם לגור בחברון? [הוא אמר ללוט שיהיה לימינו וחברון קרובה יותר לסדום].
* מה עושה אברם בחברון? [שוב בונה מזבח וקורא בשם ה'. זה המזבח השלישי: שכם, בין בית אל לבין העי וחברון]

### פרק י"ד

* מדוע באו ד' המלכים ממרחקים להלחם? האם יושבי הארץ עשו להם משהו רע? [בהתחלה באו סתם כדי לדרוש מהמנוצחים כספים, וכך היה 12 שנה. בשנה ה – 13 מלכי ככר הירדן מרדו והפסיקו לשלם ואז בשנה ה-14 הם באו כדי להעניש אותם. תושבי הארץ לא עשו להם כל רע, הם סתם רוצים לקחת כסף של אחרים]
* האם הם כבשו עוד מקומות בדרך?[ כבשו עוד ששה עמים בדרך(רפאים, זוזים וכו')]
* את מי הם לקחו כאשר ניצחו את חמשת מלכי כיכר הירדן? [שבויים רבים ורכוש וכמובן את לוט]
* מה אמר הפליט לאברם? [סיפר לו על המלחמה]
* כמה תלמידים יצאו עם אברם למלחמה? [318]
* מה עשה אברם בחכמתו כדי לנצח את ד' המלכים?[רדף מייד, והפתיע בחושך]
* איזו מצוה קיים אברם בטוב ליבו, למרות הסכנה שבדבר? [פדיון שבויים].
* לוט עזב את אברהם ואת אלוקיו, האם ראוי להצילו? [בודאי. אברם נלחם כי יש כאן עוול ודואג לכל אחד, קל וחומר לקרוב משפחתו, שהבטיח לו שיהיה לימינו]
* מיהו ברע? [מלך סדום] כיצד היה ראוי שיקבל את פני החוזרים מהמלחמה? מדוע הוא לא זכר להביא לחם לכבוד החוזרים? [כי רגיל לחשוב רק על עצמו ועל הפסלים שלו]
* מי כן זכר להביא? [מלכיצדק] כיצד נקראת היום העיר שלם? [ירושלים]
* מי היה מלכיצדק? [חז"ל אומרים שהוא שם בן נח] האם היה צדיק או רשע? מה כתוב עליו בחומש? [צדיק – "והוא כהן לאל עליון"]
* מדוע הגויים רוצים להמליך את אברם (עפי דברי חז"ל על הפסוק "עמק המלך")? והרי לא רצו שכדרלעומר ימלוך עליהם? [אברם רוצה להיטיב ולא כמו מלך רשע שיקחם לעבדים ויקח את רכושם]
* מלך סדום יודע שיש לאברם לב טוב ולכן – למרות שלפי חוקי המלחמה, אברם יכול לקחת את הכל לעצמו, מבקש ממנו מלך סדום שיתן לו לפחות את האנשים ויקח לעצמו רק את הרכוש, האם אברם מסכים לקחת מהרכוש לעצמו? [לא, "אם מחוט ועד שרוך נעל"]
* מדוע? [א. הוא יצא למלחמה כדי להשיב את הרכוש ולא כדי לקחת לעצמו. ב. ולא תאמר אני העשרתי את אברם ]
* אברם אינו כפוי טובה ולכן נותן מהשלל ל... [תודה לה' – מלכיצדק, לנערים שנלחמו ולמי ששמר על המשפחות (מי הם? ענר אשכול וממרא).
* חידה: המילים הפותחות את אחת מזמירות השבת מופיעות בפרשת לך לך. איזה שיר והיכן מופיעות המילים? (רמז: בדברי מלכיצדק. השיר "ברוך אל עליון").

### פרק ט"ו

* "אל תירא אברם" ממה ייתכן שאברם פחד? [ א. שיחזרו להלחם בו ב. שמא הרג גם צדיקים]
* כיצד עונה לו ה'? ["אנוכי מגן לך" – אם יבואו להילחם בך, "שכרך הרבה מאוד" – תקבל שכר ולא עונש]
* "שכרך הרבה מאוד" מהו המשל שאמרו חז"ל בעניין? [משל למלך שהיה לו פרדס ובו קוצים ובא אחד ואסף קוצים וכשהמלך ראה אותו – נבהל. השיב לו המלך "אל תירא" אני שמח שהוצאת את הקוצים ואשלם לך על כך] למי מגיע שכר שהוציא את הקוצים? מי הם הקוצים ומי הוציאם?
* אברם אומר שכל השכר לא שווה לו אם אין לו \_\_ שימשיך את דרכו וילמד את כל התלמידים אהבת חסד.
* מדוע העבד הנאמן של אברם נקרא דמשק אליעזר? [שבא מדמשק. לדבר גם על נאמנותו של אליעזר וצדיקותו (דולה ומשקה מתורת רבו)].
* ה' מבטיח שזרעו יהיה כמו [כוכבים] ולפני כן אמר לו שיהיה כמו עפר? האם זה בדיוק אותו מספר? [לא, את שניהם אי אפשר לספור וכך גם את זרע אברם].
* מדוע פעם נמשלו לעפר ופעם לכוכבים? חז"ל מסבירים שכאשר עם ישראל חוטאים העמים ירמסו אותם כמו ה \_\_\_\_\_\_ [עפר] וכאשר ישמרו את המצוות הם מאירים כמו \_\_\_\_\_\_ [כוכבים] ויהיו למעלה כמו הכוכבים.
* מהי ברית? [הסכם בין שניים, הסכם חזק, בד"כ עם סימן]
* ברית בין הבתרים היא הבטחה על \_\_\_\_\_\_\_ [הארץ].
* מהם הבתרים? איזה בהמות אברם בתר? [3 עגלות, 3 עיזים, 3 אילים]
* איזה עוד בעלי חיים השתתפו בברית, שאותם אברם לא בתר? [תור וגוזל]
* "במה אדע כי אירשנה" – מהי שאלת אברם? [האם בטוח שאקבל את הארץ, מה יקרה אם בני יחטאו? (רמב"ן וספורנו)]
* ה' מודיע לאברם שרק בעוד 400 שנה יירשו בניו את הארץ ולפני כן הם יהיו \_\_\_\_\_ [עבדים בארץ לא שלהם].
* "ודור רביעי ישובו הנה" – וכי 400 שנה זה רק 4 דורות? מה הכוונה דור רביעי, ממי סופרים דור רביעי? [מבני יעקב שהם אלו שירדו למצרים, ואכן רש"י עושה את החשבון שדור רביעי שלהם נכנס לארץ].
* ה' מבטיח לאברם בברית את הארץ וכאשר ה' מבטיח ה' \_\_\_\_\_ ולא מבטל גם אם יחטאו. ועל כן הארץ תשאר של זרעו (גם אם הם יצטרכו לצאת מן הארץ כי הם [יחטאו] – זה לא יהיה לתמיד והם יחזרו בתשובה ולכן הארץ תשאר שלהם "עד [עולם"]).
* ה' אומר לאברם "לזרעך **נתתי** את הארץ הזאת", מה הקושי המתעורר אצלנו בקריאת פסוק זה? [שהוא עוד לא נתן אלא רק דור רביעי יכנסו לארץ]. מה ההסבר לכך? [שהבטחה של ה' היא כבר כאילו מקויימת שהרי ה' מבטיח – ה' מקיים (רש"י)]
* האם אנו גרים כיום בכל הארץ שהובטחה לאברם בברית בין הבתרים? [מדינת ישראל שוכנת בחלק קטן מהארץ המובטחת ואנו בטוחים שיבא יום שכל הארץ המובטחת תהיה שלנו].

### פרק ט"ז

* מיהי הגר? [שפחה מצרית, חז"ל מגלים לנו שהיא היתה בת פרעה]
* מי אמר "מוטב תהא ביתי שפחה בבית זה ולא גבירה בבית אחר" מדוע אמר כך? [פרעה. כי הגר ודאי היתה מפונקת וראה איך אברם ושרי מתייחסים יפה לשפחותיהם וכמה ניסים נעשו להם].
* האם שרי אהבה את הגר ודאגה לה? [ודאי. שרי דאגה לה . חינכה אותה ולימדה אותה בנחת כיצד לעבוד. חז"ל אומרים שכל העבדים והשפחות רצו להיות אצל אברהם ושרה שדאגו יפה לעבדיהם ושפחותיהם].
* את מי היתה שולחת שרי אל הגר כדי לשמחה ולעודד אותה? [נשים חשובות שבאו לבקר אותה] (בראשית רבה, מה, ד)
* איזה עבודות היתה שרי נותנת להגר בהתחלה? האם הן כ"כ קשות? [שרי מבקשת מהגר לעזור בהכנסת האורחים, מלאכות שאינן קשות]
* האם זה קל לשרי לתת את שפחתה לאשה לאברם? האם זה קל לאברם? [לא, אך הם רוצים להשתדל שיהיה בן שימשיך דרכם].
* מה פירוש "אולי אבנה ממנה"? [שרי אהבה את שרי והרגישה שאם יולד להגר בן הוא יהיה כמו בנה והיא תגדלהו ותחנכו וכך יצא ממנה כמו בנין – בנין של עם ישראל](ואולי גם היא תפקד בבן בזכות כך).
* כמה שנים עברו מאז שהגיעו אברם ושרי לארץ? [עשר שנים].
* מה היתה צריכה הגר לעשות כאשר היתה בהריון? [להודות לשרי ולכבד אותה ולהתפלל שגם היא תהיה בהריון]
* האם כך עשתה הגר? [להיפך, התגאתה וזלזלה בשרי ואמרה לכולם שהיא צדיקה יותר משרי ולא רצתה לעבוד ולשמוע בקול שרי].
* כאשר שרי פנתה לאברם ורצתה שהוא לא יתן להגר להמשיך להתנהג כך, ענה אברם "עשי לה הטוב בעיניך, "ותענה שרי" האם שרי הכאיבה להגר? [ודאי שלא, שרי דרשה ממנה לעבוד בעבודות קשות יותר כדי שלא תתגאה והגר הרגישה כאילו מענים אותה] (בראשית רבה מה, ו: "דליים ופנדיות הוליכה לה למרחץ")
* לאן ברחה הגר ומדוע חזרה? [למדבר, היא חזרה כי המלאך אמר לה לחזור ולהיות שפחה]
* מהו הדבר הראשון שאמר המלאך להגר? ["שפחת שרי", חזרי לעבוד "שובי אל גבירתך"].
* מה אמר לה המלאך על הבן שיוולד לה? [שהוא יהיה פרא אדם ו"ידו בכל". וכן אמר לה לקרא לו ישמעאל כי ה' שמע את הקושי שלה במדבר]
* כיצד נקרא המקום? [באר לחי רואי כי הגר ראתה שם את מלאך ה' (ה' נקרא חי)]
* כיצד ידע אברם לקרא לבן שנולד ישמעאל? [או שה' גילה לו או שהגר ספרה לו וכמובן שאברם עושה מה שהמלאך מצווה לעשות]
* בן כמה היה אברם כאשר נולד ישמעאל? [86].

### פרק י"ז

* מה עשה אברם מיד כאשר נגלה אליו ה'? [נפל על פניו מהתרגשות ומורא].
* מי הם העמים שיצאו מאברהם? [ישמעאלים, אדומים ועם ישראל].
* עם מי ה' ימשיך את הברית? ["ואת בריתי אקים \_\_\_\_\_"].
* מה רמוז בשם אברהם? [ אב המון גויים] מה הכוונה אב? [גם אבא רוחני שילמדו ממנו].
* מהי ההבטחה העיקרית שה' מבטיח בברית המילה? [ "להיות לך לאלוקים ולזרעך אחריך" – שאנו תמיד נהיה העם שה' בחר בו והוא ישמור עלינו כאב על בניו ולא יחליף אותנו בעם אחר.].
* מהו התפקיד של עם ישראל? [לקרא בשם ה', להאיר לגויים, שילמדו מאיתנו לעשות צדקה ומשפט].
* מהו המקום שבו עם ישראל יכול לעשות את תפקידו בצורה הטובה ביותר? [בארץ ישראל ונאמר "ונתתי לך ולזרעך אחריך את ארץ מגוריך את כל ארץ כנען..."].
* מה אברהם וזרעו צריכים לעשות בברית? [לחתוך את בשר הערלה (הסברנו בכיתה בצורה מפורטת)].
* בן כמה ימים התינוק צריך להיות בשעת הברית? [8 ימים].
* ה' אמר שירבה מאוד את זרעו של אברהם. מה חשב אברם ומה ענה לו ה'? [אברהם חשב שאולי ישמעאל ימשיך את דרכו וה' ענה לו שהברית וההבטחה יתקיימו בבנה של שרי ולא בישמעאל].
* בן כמה היה אברהם כאשר דיבר איתו אלוקים? [99]
* האם אברם שאל מתי לעשות את הברית? האם הוא חיכה כמה ימים? [לא ולא. "ויכל לדבר איתו – מייד כאשר ה' סיים לדבר הלך למול (אור החיים)]

## פרשת וירא

* + הסבר את המילים: וירא [ה' נראה אל אברהם], וישא עיניו [הרים את עיניו כדי להסתכל למרחק], נצבים [עומדים], וישתחו ארצה, האהלה.
	+ לשם מה ה' נראה אל אברהם בלי לומר לו שום דבר? [לבקר את החולה] במה אברהם חלה? [יום שלישי לברית המילה].
	+ היכן ישב אברהם? [פתח האוהל] מדוע לא שכב במיטה? [אברהם רצה אורחים]
	+ מדוע לא באו אנשים? [ה' רצה שאברהם ינוח ודאג שיהיה יום חם מאוד ואנשים לא יצאו מביתם]
	+ כיצד נראו שלושת האנשים? [גויים, עובדי ע"ז.התורה מדגישה שנראו אנשים ולא מלאכים, ואעפ"כ אברהם מכבדם כל כך]
	+ (חז"ל אמרו "גדולה הכנסת אורחים מהקבלת פני שכינה" – האם הכוונה שאורחים יותר חשובים מהקב"ה? [הסברנו שקיום הציווי של הקב"ה בעניין הכנסת אורחים הוא החשוב יותר]. – בשנים האחרונות אני לא מלמד עניין זה כיון שהוא מורכב מידי להבנת הילדים בגיל זה)
	+ מהו סגנון הדיבור שאברהם מדבר אל האורחים? מה עלינו ללמוד מכך? [אברהם מכבדם מאוד, משתחווה לפניהם, ומדבר בלשון בקשה ואף קורא לעצמו עבד ולהם אדונים. אנו צריכים גם לשים לב לסגנון הדיבור שלנו].
	+ מדוע אברהם מציע להם לרחוץ רגלים? [כדי שיהיה להם נעים לאחר הדרך הארוכה]
	+ מדוע אברהם מציע רק פת לחם ורק מעט מים? [כדי שלא יתביישו ויסכימו להשאר ולקבל. כשמציעים מעט האורח מסכים לקבל].
	+ חכמינו למדו מאברהם " אמור מעט \_\_\_\_\_\_ \_\_\_\_\_\_" [אמור מעט ועשה הרבה]
	+ מדוע מושיבם תחת העץ ולא באוהל? [אברהם רוצה שהאורחים ירגישו הכי נעים: באוהל השמש נכנסת והרוח לא נכנסת ועל כן חם יותר לעומת צל העץ ששם יש רוח ונעים יותר, וכדומה].
	+ מדוע אברהם מבקש משרה להכין כל כך הרבה לחם עוגות? [3 סאים =כ-18 ק"ג. ייתכן שהסיבה היא שכך האורחים מרגישים נעים לקחת כמה שרוצים ואפילו אולי צידה לדרך, שהרי יש שפע כל כך גדול].
	+ אברהם עושה הכל בזריזות כדי ש [האורחים לא יחכו וירגישו לא נעים שטורחים למענם כל כך הרבה]. (אתגר: נסו לחפש כמה פעמים מוזכרת בפסוקים לשון זריזות?)
	+ מה עשה אברהם לאחר שהביא את האוכל לאורחים? [והוא עומד עליהם – מדבר איתם ומגיש מה שעוד צריך]
	+ מהו הדבר החשוב ביותר בהכנסת אורחים? [שהאורח ירגיש נעים, ולא תמיד דווקא להגיש אוכל]
	+ מיהו אורח אמיתי? [ספרתי לתלמידים שכנראה בזכות העיסוק שלנו בכיתה במצות הכנסת אורחים זכיתי לארח אורח אמיתי בביתי. הילדים ישמחו לספר לכם על כך]
	+ מדוע היה צורך בשלשה מלאכים? מה היה התפקיד של כל אחד? (עפ"י רש"י)
	+ למה שרה צחקה כששמעה את הבשורה על הולדת יצחק מפי האורח?
	+ האם שרה צחקה בקול רם? [רק בליבה]
	+ שרה אומרת שלא צחקה כי נבהלה כל כך שהבינה שזו בשורה מאת ה' וידעה שה' ודאי יכול לתת לה בן. ואם כן לא היתה צריכה לצחוק אפילו בליבה. אך ה' אומר שעדיף להודות על האמת ועדיף לשרה שתודה שצחקה גם אם זה רק בליבה.
	+ מהיכן למדנו שגם אם מאוד מצטערים על מה שעשינו – בכל אופן עלינו להודות על האמת ["ויאמר: לא כי צחקת"].
	+ מהי הכנסת אורחים שלימה? [רמז: ראשי תיבות אש"ל ]
	+ "ואברהם הולך עימם לשלחם" הסבר ! [מצוות ליווי האורחים]
	+ מהו המרחק שחייבים ללוות את האורח? [רצוי הרבה, אך לפחות 4 אמות]
	+ מדוע ה' מספר לאברהם שהוא הולך להחריב את סדום? [אברהם כמו אבא של כולם – אב המון גויים. כל העמים עתידים ללמוד ממנו ויתברכו בו כל העמים, כולם ילמדו ממנו כיצד להתנהג]
	+ ה' אומר שאברהם ילמד את בניו לעשות "צדקה ומשפט " מה הכוונה ? [ צדקה – חסד (דברים שלא יכולים לחייב אותי לעשות אך אני רוצה לעשות, לתת עיפרון לחבר) , משפט - דינים ישרים (דברים שאני חייב לעשות, אם שברתי - אשלם)] .
	+ האם אנשי סדום מקיימים צדקה ומשפט ? [ ההיפך , אסור לעשות חסדים. המשפטים שלהם לא ישרים. לדוגמא: אדם שהוכה ויצא לו דם צריך לשלם כסף למכה שהקיז את דמו]
	+ אברהם אוהב כל אחד ודואג לו ולכן משתדל כל כך בתפילה על אנשי סדום. הוא מקווה שהם יחזרו בתשובה. הוא מבקש שוב ושוב. אולי יש \_\_\_ ואולי \_\_\_ וכן הלאה. [50, 45, 40, 30, 20, 10]
	+ מדוע אברהם לא ממשיך לבקש אולי יש פחות מעשרה צדיקים? [הילדים ענו: כי כאשר התפלל בפעם השישית אמר: ואדברה אך הפעם ועל כן חייב לקיים מה שאמר]
	+ חז"ל אומרים שאברהם גם ידע שבפחות מעשרה ה' יציל את הצדיקים אך לא יציל את כל העיר, מהיכן אברהם ידע זאת? [מהמבול ששם ניצלו 8 בני אדם אך כל הדור נכחד].
	+ בתוך תפילתו אברהם אומר משפט המראה על ענוונותו שיודע את גדולת ה' לעומת קטנותו של האדם. מהו המשפט? [ואנוכי עפר ואפר]
	+ מהי ו' ההיפוך? [בלשון התורה ו' שהופכת מעתיד לעבר ומעבר לעתיד לדוגמא "ויבואו"- פירושו שהם באו] מהו הניקוד שמופיע בד"כ מתחת לו' ההיפוך? [פתח]
	+ מה השתנה במלאכים כשהגיעו לסדום? [2 ולא 3, מלאכים ולא אנשים].
	+ "בערב" – מדוע לא הגיעו המלאכים מיד לסדום והרי אצל אברהם היו "כחום היום"? [מלאכי רחמים היו והמתינו שמא אברהם יצליח ללמד זכות על אנשי סדום (רש"י)]
	+ ממי למד לוט הכנסת אורחים?
	+ מה ההבדלים בין הכנסת האורחים של אברהם לשל לוט? [לוט ראה מלאכים ואברהם אנשים, אברהם רץ וחיפש אורחים ולוט רק קם ממקומו לכבודם, אברהם מביא הרבה ולוט פחות וכו']
	+ כאשר לוט מזמין את האורחים, המלאכים מסרבים ואומרים: "לא, כי ברחוב נלין" ואילו כאשר אברהם הזמין אותם הם הסכימו מייד "ויאמרו כן תעשה כאשר דברת" – מדוע? [חז"ל אמרו מסרבין לקטן ואין מסרבין לגדול. הסברנו שכאשר רב או אדם חשוב מזמין אותי לבא אליו לא מנומס שאסרב אך כאשר חבר מזמין דווקא מנומס בהתחלה לסרב ורק אם אנו רואים שהוא מזמין שוב ומתאים לו – אז יפה לבא אליו]
	+ כיצד נודע לאנשי סדום על האורחים (עפ"י המדרש)? [אשת לוט שביקשה מלח]
	+ אילו היה רמקול בסדום , מה בודאי היו מכריזים בו? [עבירה חמורה נעשתה בסדום... לוט הכניס לביתו אורחים... כולם מוזמנים ל...]
	+ ואנשי סדום נסבו על הבית, מה הכוונה? [הקיפו ובאו מסביבו] . האם באו כל אנשי סדום ? [מנער ועד זקן וכו'] .
	+ במה נענשו ? [ סנוורים - עיוורון ].
	+ האם חתניו של לוט רצו לשמע לו? [ "ויהי כמצחק בעיני חתניו " ].
	+ מתי חרבה סדום ? [ בדיוק בתחילת הזריחה].
	+ "ויתמהמה" מה פירוש המילה? מה הטעם ( מנגינה ) של מילה זו ? [ שלשלת ].
	+ מדוע לוט התמהמה? [רצה לאסוף עוד ועוד ממון ורכוש]
	+ במקום אל ההר, לוט מבקש לברוח אל העיר [ צוער ].
	+ מה הן שתי האזהרות שהזהיר המלאך את לוט ומשפחתו בשעה שברחו? [לא להביט אחורה ולא לעצור בכיכר]
	+ מתי התחיל ה' להפוך את ערי הכיכר? לאן לוט הגיע באותה שעה? ["השמש יצא על הארץ ולוט בא צוערה"] (בשעה שגם הירח וגם השמש נראים שלא יאמרו \_\_\_\_).
	+ מה פירוש "נציב מלח"? [עמוד מלח, כמו שלמדנו "שלשה אנשים ניצבים"] מדוע הפכה אשת לוט לנציב מלח? [כי לא שמעה בקול ה'] למה דוקא נענשה במלח ? [ מידה כנגד מידה ].
	+ לוט קטן אמונה ולא ממש האמין למלאך ולכן מחליט לברוח גם מצוער? לאן? [להר, וישב במערה]
	+ מה חשבו בנות לוט שבגללו רצו להוליד בנים מאביהן? [שנשארו לבד בעולם]
	+ מה היו צריכות לעשות? [לחכות ולבדוק אם יש עוד אנשים]
	+ מי הבן שיצא מהבכורה? [מואב] מהו העם שיצא ממנו? [מואב] מי מהצעירה? [בן עמי – עמון]
	+ לאן הלך אברהם לאחר חורבן סדום? [בין קדש ובין שור – בגרר] מדוע עזב את חברון? [סדום חרבה ופסקו עוברי דרכים. אברהם אוהב אורחים ורוצה לקרא בשם ה' בפני אנשים רבים] .
	+ מהו הנסיון השביעי? (בעלי זכרון טוב יוכלו אולי לזכור את כל שבעת הנסיונות עד כאן)
	+ מה היה חטאו של אבימלך ? [חטף את שרה]
	+ כיצד הגיבו אברהם ושרה כאשר נחטפה שרה? [התפללו שהרשע הזה לא יגע בה]
	+ במה נענשו אבימלך וביתו? [סתימת נקבים של חלק הגוף התחתון] ומה אמר לו בחלום ? [הנך מת על האשה אשר לקחת]
	+ כיצד מגיב אבימלך? ["צדיק תמים" – וכי אתה הורג צדיקים? אני לא ידעתי שיש לה בעל. אנו יודעים את האמת שלא היה שם יראת אלוקים וודאי גם אם היה יודע שיש לה בעל היה חוטף אותה והורג את בעלה]
	+ מה עשה אבימלך בבוקר, האם רץ להחזיר את שרה? [לא, קודם כל מספר לכל עבדיו , אח"כ קורא לאברהם כדי להאשים אותו ורק לבסוף משחרר את שרה]
	+ מהיכן לומדים שאם מישהו מבקש סליחה, עלינו לא להיות אכזריים ולמחול לו? [אברהם מוחל לאבימלך ומתפלל עבורם שהעונש יסור מהם]
	+ בן כמה היה אברהם כאשר נולד יצחק? בת כמה היתה שרה?
	+ בן כמה היה יצחק כאשר נימול?
	+ מה ארע בעולם ומה קרה לאנשים כאשר נולד יצחק? [העורים \_\_\_, החרשים \_\_\_, החולים \_\_\_\_, העקרות \_\_\_\_, ושמחה גדולה היתה בכל העולם]
	+ מתי עשו את המשתה? [ביום הגמל את יצחק בהיותו בן שנתיים שהפסיק לינוק]
	+ מי הגיע לסעודה הגדולה ביום הגמל את יצחק ? [חז"ל מספרים : כל גדולי הארץ: שם ועבר, אבימלך, מלכי כנען, עוג ועוד רבים]
	+ "היניקה בנים שרה" מה ארע שם ומדוע? (רש"י)
	+ שיר: צחוק בא לעולם.
	+ מדוע שרה רוצה שאברהם יגרש את ישמעאל והגר? [כי ישמעאל ניסה ללמד את יצחק מעשים רעים, והיה מזלזל ולועג על ההתנהגות היפה של יצחק, עושה צחוק. הוא גם אמר שהוא יקבל יותר חלקים בארץ כי הוא הבכור].
	+ ה' אומר לאברהם "כל אשר תאמר אליך שרה \_\_\_\_\_\_ \_\_\_\_\_\_\_" [שמע בקולה].
	+ ה' הדגיש לאברהם "כי ב\_\_\_\_\_\_ יקרא לך זרע" [יצחק] – יצחק הוא הממשיך שלך ולא ישמעאל.
	+ האם זה קל לאברהם לגרש את הגר וישמעאל? [אלו הם הנסיונות השמיני והתשיעי].
	+ מה עשתה הגר כאשר ישמעאל חלה ונגמרו המים? [התרחקה כמו מרחק של יריית חץ בקשת, ולא דאגה לו כמו שראוי שאמא תעשה לבנה החולה].
	+ ה' שומע את תפילתו של ישמעאל כי [מתוך הצרה הוא מתפלל מכל הלב].
	+ מלאך ה' אומר להגר שהיא צריכה לקום ולהחזיק את \_\_\_\_\_\_ [ידו של הנער ולא לעזוב אותו].
	+ הגר רואה לפתע \_\_\_\_\_\_\_\_\_ [באר מים].
	+ ישמעאל התיישב לבסוף במדבר \_\_\_\_\_ [פארן] ושם היה [עוסק בירי בקשת וגונב מבני אדם].
	+ מאיזו ארץ הביאה הגר אשה לבנה ישמעאל? [מצרים]
	+ מהו שמו של מלך גרר ? מה שם שר צבאו ? [ אבימלך ופיכל ] .
	+ מדוע רצה אבימלך לכרות ברית עם אברהם? [כי ידע שה' הבטיח את הארץ לזרעו של אברהם וראה שה' עוזר לאברהם וודאי דברו יתקיים]
	+ אבימלך אומר לאברהם "אלוקים עימך בכל אשר אתה עושה", באיזה דברים אבימלך ראה זאת? ["שיצא משכונת סדום לשלום, ועם המלכים נלחם ונפלו בידו, ונפקדה אשתו לזקוניו (רש"י) ועוד].
	+ אבימלך אומר שעשה חסד עם אברהם ? איזה חסד עשה? האם החסד שלם ? [ הוא נתן לו לגור בארצו אך עבדיו גזלו את הבאר ] .
	+ מה ההבדל בין ברית של הקב"ה לברית של בני אדם ? האם אבימלך וזרעו קיימו את הברית ? [לא , אבימלך גירש את יצחק כשקינא בו, וגם בימי שמשון , נכדיו של אבימלך שעבדו את ישראל ] .
	+ מדוע נקרא שם המקום " באר שבע " ? [ " כי שם נשבעו שניהם " ] .
	+ " ויטע אשל " – מהו האשל, למה רומז האשל ? [ א. כפשוטו – עץ שיתן צל לאורחים. ב . פונדק: אכילה שתייה לוויה (וי"א לינה) . ג. פרדס שיהיה פירות לאורחים] .
	+ עקידת יצחק
	+ ה' ציוה את אברהם להעלות לעולה את בנו. האם ה' ציוה לשחוט אותו? [ה' רצה שכך אברהם יבין, אך התכוון רק שיעלהו [כלשון רש"י אסקיה והדר אחתיה]
	+ "והאלוקים ניסה את אברהם" האם זהו הנסיון הראשון? [זהו הנסיון העשירי : לך לך . ויהי רעב הארץ . חטיפת שרי . המלחמה בארבעת המלכים . לקיחת הגר לאשה . ברית המילה . חטיפת שרה . גירוש הגר . הרחקת בנו ישמעאל . עקידת יצחק ].
	+ אם כך, מדוע דווקא כאן כתוב בפסוק לשון של נסיון והאלוקים ניסה את אברהם? [אולי כי כאן הנסיון קשה מאוד, אך אברהם מקיים דבר ה' בכל מצב]
	+ "וישא אברהם את עיניו" - פעמיים בפרשת העקידה הוזכר פסוק זה .מה פירושו ועל מה נאמר ? [פס' ד' וי"ג].
	+ " ויחבש את חמורו " מי חבש ? האם תמיד הוא חבש בעצמו ? [אברהם מזדרז לקיים מצות ה']
	+ כיצד ידע אברהם מהו " המקום " שבו יקריב ? [ ראה ענן ] האם גם יצחק ראה ? האם גם הנערים ראו ? [יצחק ראה אך הנערים לא ראו]
* מה פירוש " מאכלת" ? [סכין].
* מי לקח את העצים ? [יצחק]. מי את האש והמאכלת ? [אברהם]. מה חסר ? [הקורבן].
* יצחק שאל " הנה האש וה\_\_\_\_\_ ואיה ה\_\_\_\_ \_\_\_\_ " . אברהם ענה שה' יקבע מי הקורבן, ורומז לו "לעולה בני" . האם יצחק הבין מי יהיה הקורבן ? [כן] האם הוא מסכים לכך ? [יצחק צדיק כאברהם ומוכן מיד לכל מה שה' מצווה] .
* כיצד הסתיימה העקידה ? [ המלאך. האיל שנאחז בסבך. המלאך שמברך אותו בברכה כפולה גם עבור בנו יצחק ( עפ"י רש"י ד"ה - "ברך אברכך" ) . החזרה לבאר שבע] .
* כיצד קרא אברהם למקום ? [ה' יראה] מה פירוש השם ? [ה' יראה ויתגלה במקום הזה בבית המקדש].
* מיהו סבא של רבקה [ נחור אחי אברהם ] . מיהו אביה ? [ בתואל ] .

## פרשת חיי שרה

* כמה שנים חיה שרה? 127
* מהו הספד? במה היה יכול אברהם לספוד לשרה? [במעשיה הטובים ובניסים שהיו לה: ענן, נר, וברכה בבצק. רשמנו במחברת רעיונות רבים].
* מי בא להלויה? [אמרו חז"ל שכולם בטלו מלאכתם ובאו לגמול חסד עם שרה. כל אנשי העיר סגרו את החנויות ובאו].
* מה ביקש אברהם מבני חת? [לקנות אחוזת קבר – מקום קבורה לכל משפחתו]
* בני חת מכבדים את אברהם ומכנים אותו (קוראים לו): \_\_\_\_\_\_\_\_ [נשיא אלוקים].
* מדוע בני חת כיבדו ואהבו את אברהם ושרה? [ שהכניסם לאוהלו, האכילם והשקם, ולימד אותם יראת ה'].
* אברהם השתחווה פעמיים, מתי ומדוע? [פעם ראשונה להודות לבני חת שמוכנים לתת לו היכן שיבקש. ופעם שנייה להודות לעפרון שמוכן לתת לו את המערה].
* אברהם רצה לכבד את שרה ולקבור אותה במערה חשובה ולכן בחר במערת המכפילה. מדוע היתה מערה זו חשובה? מי כבר היה קבור במערה, עפ"י דברי חז"ל? [אדם וחוה].
* עפרון אמר הרבה ואפילו \_\_\_\_\_\_\_ לא עשה. הסבר!
* מי נתן כסף "עובר לסוחר"? מה פירוש "עובר לסוחר"? [כסף לא שחוק שכל סוחר מוכן לקבל].
* אלו שלשה מקומות אין אומות העולם יכולים לומר גזולים הם בידכם כי אבותינו קנו אותם בכסף? [מערת המכפלה, ביהמ"ק וקבר יוסף בשכם].
* מהם שני הדברים שאברהם משביע את העבד? [לא תקח אשה מבנות כנען, אל ארצי ואל מולדתי תלך ולקחת משם]. מהו הדבר הנוסף שעליו שאל העבד ואברהם הזהירו [השמר לך פן תשיב את בני שמה].
* "ואשביעך בה' אלוקי השמיים" – האם מותר להשבע בשם ה'? מדוע אברהם משביע כך את עבדו? [שבועה בשם ה' מוכיחה שאתה מאמין בה' שאתה נשבע שהדברים הם אמת כמו שה' הוא אמת ועל כן לא רק שאפשר היה להישבע אלא אפילו זה מקדש את שם ה' "ובשמו תשבע" (דברים ו, י"ג וראה ספר המצוות לרמב"ם שמונה זאת כמצות עשה, במצוה ז': שציונו להישבע בשמו כשנצטרך לקיים דבר מהדברים או להכחישו, כי בזה תהיה הגדולה והכבוד והעילוי. אמנם הרמב"ן חולק וסובר שאין זו מצות עשה אלא רשות). אך בהמשך הדורות ראו חז"ל שאנשים לא ישרים כמו בדורות הראשונים ונשבעים לשקר ועוברים על עבירה חמורה מאוד (מעשרת הדברות: "לא תשא את שם ה' אלוקיך לשוא") ומחללים את שם ה' ועל כן קבעו חכמים שאסור בימינו להשבע]
* מדוע אברהם לא שולח את יצחק לחפש לעצמו אשה? [כי הוא כל כך קדוש וזכה אפילו להיות עולה על המזבח ועל כן לא רצה שיעזוב את הארץ הקדושה]
* מדוע לא הלך אברהם עצמו? [אנו לא יודעים, אולי כי לא רצה לעזוב את הארץ הקדושה, אולי כי הוא צריך להשאר ללמד את התלמידים , אולי כי הוא עסוק בהכנסת האורחים ושרה נפטרה והוא צריך עכשיו לדאוג להכל לבד, אולי כי התלמידים לא ירצו להשאר בלי אברהם – הם רוצים ללמוד ממנו].
* כמה גמלים לקח עימו אליעזר? [עשרה].
* התורה מדגישה "מגמלי אדוניו", במה היה ניכר שאלו גמלי אדוניו [שהיו זמומים מפני הגזל].
* ייתכן מאוד שהגמלים של אברהם שהיה כ"כ צדיק, גם מעצמם היו נמנעים מלאכול בשדות אחרים. ובכל אופן אברהם שם להם זמם. מדוע? [כי אברהם רוצה גם להראות דוגמא לאחרים, שילמדו כיצד צריך לשמור על הבהמות]. (המעוניין להרחיב, ניתן לראות במדרש רבה פרשה ס, דמקשה וכי לא היו גמליו של אברהם אבינו דומים לחמורו של ר' פנחס בן יאיר, שלא הסכים לאכול מה שלא מעושר? וראה עוד בהעמק דבר פכ"ד פ"י. את התשובה שאמרנו בכיתה שמעתי מהרב יורם אליהו).
* "ויברך הגמלים" מלשון מה? [ברך].
* מה עשה אליעזר כאשר הגיע לחרן? ממי למד לעשות זאת? [התפלל לה' שיעזור לו כמו אברהם שהתפלל תמיד].
* מהו הסימן שעשה אליעזר? איזו מידה רצה לבדוק? [צדיקה שגומלת חסד באמת ועושה גם בלי שמבקשים ממנה].
* כמה מים גמל צמא יכול לשתות בפעם אחת? [כשבעים ליטר ואולי אף יותר מכך].
* מה זה שוקת? היכן היא מוזכרת בפרשתנו? [פרק כ"ד, פסוק כ'].
* אליעזר אינו מציע עזרה. מדוע? [לראות שמקיימת דבריה (ולא כעפרון)].
* את מי רבקה כל כך מזכירה לנו בפסוקים הבאים: ""ותמהר ותורד כדה על ידה ותשקהו, ותכל להשקותו ותאמר גם לגמליך אשאב עד אם כלו לשתות, ותמהר ותער כדה אל השוקת ותרץ עוד..." [את זריזותם של אברהם ושרה בהכנסת האורחים בתחילת פרשת וירא].
* איזה תכונות רואה העבד אצל רבקה? [צדיקה שעושה חסד גם בלי שביקשו, זריזה, אומרת ומקיימת, צנועה, חכמה].
* העבד הוציא תכשיטים כדי לתת לרבקה עוד לפני ששאל אותה מי היא. מדוע? [כי היה בטוח שזו האשה, אחרי שראה בבירור שה' עוזר לו ועוד בטרם כילה לדבר ולהתפלל, מיד הנערה הגיעה ויש לה בדיוק את התכונות המתאימות, זריזה וצנועה כמו שרה, ובנוסף גם הסימן שעשה הצליח והיא אמרה "גם לגמליך אשאב".]
* מהן שתי השאלות ששאל העבד וכיצד רבקה ענתה לו? [השיבתו על ראשון ראשון ועל אחרון אחרון].
* במה רבקה עושה חסד גם בלי שביקשו ממנה? [ א. גם לגמליך אשאב. ב. גם תבן גם מספוא. ג. מקום ללון הרבה לילות ולא רק ללין לילה אחד (רש"י)].
* "ויפתח הגמלים" את מה פתח? [את הזמם, ואולי גם קשרי הגמלים וקשרי החבילות (שמחתי לשמוע ילד מהכיתה שאמר: בטח שהוא הזדרז לפתוח את החבילות כי זה קשה לגמלים וצדיקים דואגים לבעלי חיים שלהם) וקשרי הגמלים (שמובילים אותם בהם)]
* מדוע לבן מזדרז להכניס את אליעזר? [כי ראה את המתנות].
* לבן פוגש את העבד "והנה עומד על הגמלים על העין". האם זה לא מוזר שהעבד יעמוד על העין של הגמלים? [בלשון התורה על הכוונה על יד. ע"י הגמלים, ע"י המעין].
* באיזה מילים יפות בחר לבן הרמאי להזמין את העבד? [בא ברוך ה'].
* "ויושם לפניו לאכול, ויאמר לא אוכל עד אם דברתי דברי" – מה אנו יכולים ללמוד מהעבד, כאשר אמא שולחת אותנו לשליחות? [ נאמנות לשליחות, לא להיתקע באמצע הדרך ולשכוח את הלחם שקנינו במכולת].
* מדוע העבד סיפר באריכות מרובה כל מה שקרה לו? [כדי שישתכנעו הוא מאריך ומספר על העושר של אברהם שאותו הוא נותן ליצחק ואחר כך מדגיש כיצד ה' כל כך כיון את הכל מלמעלה וסייע כל כך בעדו, כדי שיבינו שזה ממש בהשגחה והיא האשה המתאימה].
* האם המשפחה של רבקה הסכימו לשלוח אותה? ["מה' יצא הדבר, לא נוכל דבר אליך רע או טוב"]
* "ויען לבן ובתואל" – מי היה צריך לענות? [הורי רבקה אך רשעים קופצים להשיב לפני אביהם]
* פעמיים העבד השתחווה לה', מתי? [לאחר תשובת רבקה ולאחר תשובת משפחתה שהם מסכימים]
* למי נתן העבד כלי כסף וכלי זהב ובגדים? [רבקה] ולמי נתן מגדנות? [לאחיה ולאמה]. מה זה מגדנות? [מיני פירות של ארץ ישראל(רש"י)].
* מה קרה למחרת? [ניסו לעכב: "תשב הנערה איתנו ימים או עשור וכו', אך שוב ה' סייע בעד העבד שהסכימו לשאול את הנערה עצמה והיא בחרה ללכת מיד].
* "ויצא יצחק לשוח בשדה לפנות ערב" מה עשה יצחק? [ התפלל מנחה, והתפלל שה' יסייע לעבד למצא לו אשה ראוייה].
* היכן היה יצחק? [באר לחי רואי] מה אנו כבר יודעים על מקום זה? [מקום שהתגלה המלאך להגר כשברחה למדבר].
* מה עשתה רבקה כשראתה את יצחק? [ ירדה מהגמל וכיסתה פניה. התרגשה מקדושתו].
* איזה ניסים חזרו לאוהל כאשר רבקה נכנסה אליו? [ענן, נר, עיסה].
* "וינחם יצחק אחרי אמו", מה זה להתנחם? [לשכוח את הצער].
* עם מי התחתן אברהם, על פי המסופר בסוף הפרשה? [קטורה].
* איך הדגיש אברהם שבנו יצחק הוא יורש של הברכות ושל הארץ ? [ שלח את בני קטורה עם מתנות אל ארץ בני קדם.]
* " בשיבה טובה " על מי נאמר ? מה פירוש שיבה ? [ זקנה ] במה היתה לו שיבה טובה ? [א.היה בריא ולא חולה. ב.ישמעאל ( ואולי אף הגר- קטורה ) חזר בתשובה.]
* כמה שנים חי אברהם? [175].
* במה היה אפשר להספיד את אברהם? [העלנו בכיתה רעיונות רבים לדוגמא: הקשיב לדברי ה' בשמחה ובזריזות, עמד בעשרה נסיונות, התפלל, לימד אנשים וקרא בשם ה', אהב אנשים ורץ כדי להזמינם, הכניס אורחים, ליוה את האורחים, אמר מעט ועשה הרבה, אהב את הארץ, היה נביא, מסר את נפשו בגבורה כדי להציל את לוט ופדה שבויים, לא רצה להנות מרכוש של אחרים, נזהר מגזל, התרחק ממריבות, היה ענו ואמר "ואנוכי עפר ואפר", ביקר חולים ועוד]
* חז"ל אומרים שישמעאל חזר קצת בתשובה בסוף ימיו. ולכן נתן ל\_\_\_\_ [יצחק] ללכת בראש בשעת ה\_\_\_\_\_\_ [הלויה של אברהם].

## פרשת תולדות

* " ואלה תולדות יצחק בן אברהם , אברהם הוליד את יצחק " אלו מילים נראות מיותרות? למה כוונתן? [ פני יצחק כפני אברהם ועל כן הרואים מייד אמרו " אברהם הוליד את יצחק "].
* על מי אמרו חכמים: שושנה בין החוחים? [רבקה], מדוע? [כי היתה צדיקה שגדלה בין רשעים].
* באיזה גיל התחתן יצחק ? [ 40 ]
* כמה שנים היתה רבקה עקרה? [20 שנה, מגיל 40 של יצחק ועד לגיל 60]
* מי התפלל שרבקה תלד? [ יצחק, רבקה וודאי גם תלמידיהם וכן אברהם]
* מה היה מיוחד בהריון של רבקה ? [א. התינוק השתולל מאוד ב. קפץ פעם ליד בתי מדרש ופעם ליד ע"ז]
* מה אמר לה ה' על כך? ["שני \_\_\_בבטנך ושני לאומים ממעיך \_\_\_\_ולאום מלאום \_\_\_\_ורב\_\_\_ \_\_\_"] הסבר את הפסוק: מה פירוש גויים?[עמים] לאומים? [מלכים].
* ה' גילה לרבקה שחשוב שהצעיר ישלוט על \_\_\_\_\_ ["ורב \_\_\_ \_\_\_"].
* מדוע כתוב בפסוק "תומם" ולא תאומים? [במעשיהם אינם תאומים שאחד צדיק ואחד רשע]
* איך נראה הבן הראשון שנולד? [אדמוני, כולו כאדרת שער]
* מה היה שמו ומדוע? [עשו, כי היה נראה עשוי]
* מדוע נקרא יעקב יעקב? ["וידו אוחזת ב**עקב** עשו"]
* השלם:" ויהי עשו איש \_\_\_\_ \_\_\_\_ איש \_\_\_ ויעקב איש\_\_\_ \_\_\_ \_\_\_\_"
* מדוע אהב יצחק את עשו? [יצחק ידע שעשו איש ציד, עושה עבירות, לא רוצה ללמוד איתו, אך דוקא בגלל זה הראה לעשו יותר אהבה לקרבו וקיווה שעשו בכל אופן יעבוד את ה'].
* מה בישל יעקב? [נזיד עדשים] מה מסבירים חז"ל שקרה באותו היום ולשם מה בישל את התבשיל? [שנפטר אברהם ובישל תבשיל עגול לנחם את אביו]
* מה ביקש עשו כאשר חזר מן השדה? [הלעיטני...]
* מה ביקש יעקב? ["מכרה כיום את בכורתך לי"]
* כיצד התייחס עשו לבכורה? [בזלזול, "הנה אנוכי הולך למות ולמה זה לי בכורה... ויבז ...]
* לאן הלך יצחק כשהיה רעב? [ארץ פלישתים – גרר] ממה הוא חשש והצטער? [חשש שיצטרך ללכת למצרים בגלל הרעב]
* מה אמר לו ה' והיכן נשאר לגור? ["גור בארץ הזאת..." ונשאר בארץ פלשתים – גרר].
* היכן נמצא גוש קטיף? [באזור של ארץ פלישתים]
* מהי ההוכחה שנצרים ועצמונה וגוש קטיף ניתנו לזרעו של יצחק ולא לישמעאלים, ועל כן עוד נחזור אליהם? ["גור בארץ הזאת ואהיה \_\_\_ ואברכךּ כי לך ול\_\_\_ אתן את \_\_\_ \_\_\_ \_\_\_\_ ].
* "והתברכו בזרעך כל גויי הארץ" – כיצד עם ישראל מביא ברכה לכל העמים? [כשעם ישראל מקדש שם ה' ושומר את מצוות ה' בארצו, כל העמים יוכלו לבא וללמוד מהיושר והטוב שלנו, עד כדי כך שכשיראו את המעשים הטובים שלנו יברכו הגויים את בניהם: הלואי שתהיו כמו הילדים של עם ישראל].
* כתבנו מכתבים לחברי כנסת ולראש הממשלה לחזק אותם בידיעה שהארץ שלנו כמו שהבטיח ה' ליצחק, כל ילד כתב מכתב והמכתבים יישלחו אי"ה בתחילת שבוע הבא.
* מדוע אמר יצחק על רבקה שהיא אחותו? [כי אין שם יראת אלוקים ועלולים להורגו כדי לקחתה]
* פי כמה תבואה היתה בשדותיו של יצחק משל אחרים? [מאה שערים]
* השלם: "זבל פרדותיו של \_\_\_\_\_ ולא כספו וזהבו של \_\_\_\_\_\_" הסבר! [אנשים בגרר היו אומרים על זבל הפרדות של יצחק שהוא שווה יותר מכל הכסף והזהב של אבימלך, כי בזכות הזבל התבואה היתה צומחת ומתברכת מאוד].
* מה עשו הפלישתים שקינאו? [סתמו את בארות אביו ואבימלך גירש אותו מהעיר]
* איך נקראו הבארות שיצחק חפר בנחל גרר, ומדוע? [עשק – שהתעשקו עימו, שטנה – כמו שנאה וכמו שטן שמפריע, ורחובות – שהרחיב ה' לנו]
* מה עשה יצחק כאשר עלה לבאר שבע? [מזבח, אוהל. קרא בשם ה' כמו אברהם אביו, הכניס אורחים]
* איך נקראה הבאר שחפרו שם? [שבעה]
* מדוע באו אבימלך ופיכול ליצחק? [לכרות שוב ברית כמו עם אברהם]
* עם מי התחתן עשו? [נשים מבני חת מעמי כנען]
* באיזה גיל התחתן ומדוע? [40. חז"ל מסבירים שרצה להראות עצמו צדיק ועשה כמו אביו שהתחתן בגיל זה].
* האם יצחק ורבקה שמחו על נשותיו של עשיו? [ממש לא, הם סבלו מהן. הן היו רשעיות , משתחוות לפסלים, וגרמו צער רב]
* האם עשו עצמו יכל לסמוך על נשותיו? [לא, את בגדי הציד היקרים שהיו לו הוא שמר אצל אימו, ולא אצל נשותיו כי פחד שהן יגנבו ויקחו את הבגדים]
* מי רימה את אביו? [**עשיו**, שלא גילה לאבא שהוא כבר לא הבכור ולא מגיע לו הברכות]
* רבקה רוצה שיעקב יקבל את הברכות שמגיעות לו ולכן [מצוה על יעקב שינהג בחכמה ויתחפש כעשו כדי שעשו לא יצליח ברמאותו].
* כיצד מזהה יצחק ש"הקול קול יעקב"? [כי יעקב הזכיר כל הזמן את שם ה' ודיבר בנימוס]
* מדוע אומר יצחק ש"הידים ידי עשיו"? [כי יעקב לבש את בגדי עשיו השעירים ועורות גדיי עיזים כיסו את ידיו ואת צוארו].
* מה הן שלוש הברכות החשובות שה' הבטיח לאברהם וליצחק הרבה פעמים? [ הארץ , הזרע ושיתברכו בו הגויים ] .
* מה הכוונה שיתברכו בו הגויים ? [ יברכו את בניהם : הלוואי שתהיו כמו עם ישראל ] .
* איזה ברכות רצה יצחק לברך את עשיו ולבסוף בירך את יעקב ? [ עושר ומלכות ולא את הברכות החשובות של אברהם]
* מדוע רצה יצחק לברך את עשו ? [חשב שעשו ידאג לאוכל ולמלחמה ויהיה המלך וידאג ליעקב שיוכל ללמוד תורה]
* כיצד ידעה רבקה שיעקב חייב להיות השולט בעשו ולא ח"ו להיפך? [כי נאמר לה בנבואה, עוד כשהיתה בהריון: "ורב יעבוד צעיר"]
* כיצד הבין יצחק שאכן יעקב הוא זה שימשיך את דרכו לבד וממנו יצא העם הנבחר? [ששרתה עליו רוח הקודש וזה סימן שה' רצה שיעקב יתברך]
* עשיו חושב להרוג את יעקב . איך נודעו לרבקה מחשבותיו ? [ רוח הקודש ] .
* מדוע עשיו מחכה עד שאביו ימות ורק אז יהרוג את יעקב ? [ כדי שלא ייוולד בן צדיק אחר ויקבל את הברכות ] .
* יצחק מברך שוב את יעקב לפני לכתו לחרן . מה מברכו בברכות אלו ? [ ברכת אברהם : הזרע והארץ ] .
* איזה ברכות חשובות יותר , הראשונות או השניות ?
* לאן שלחו יצחק ורבקה את יעקב? [לחרן. רבקה – כדי שיברח מעשו. יצחק כדי שישא אשה מבנות לבן]
* מה ראה עשיו ומה החליט לעשות ( פרק כ"ח פס' ח' -ט' ) האם נהג נכון ? [ ראה שרעות בנות כנען בעיני יצחק אביו ולקח את בת ישמעאל על נשותיו. הוא לא נהג נכון, כשרוצים לתקן צריך לעשות זאת עפ"י הדרכה ולא איך שמתחשק לנו. בהקשר זה ספרנו סיפור על ה"שלישיה" שמצאו "שלשה מקלות"] .
* האם הרגישו בבאר שבע שיעקב יצא מהעיר והלך לחרן? [בודאי, יעקב לימד יחד עם יצחק את תלמידי אברהם, האיר פנים לכולם, עזר לאנשים ויציאתו של צדיק עושה רושם. כולם הצטערו בעזיבתו]
* מה עשה יעקב לפני לכתו לחרן ? [ 14 שנים בבית המדרש של \_\_\_\_\_\_ ]

## פרשת ויצא

* היכן למד יעקב במשך 14 שנה? [בבית המדרש של עבר]
* "ויפגע במקום" מהו המקום? [הר המוריה].
* היכן מצינו שהר המוריה נקרא **ה**מקום? [בענין העקידה: "אל המקום אשר אמר לו האלוקים", "וירא את המקום מרחוק", "ויבואו אל המקום אשר אמר לו האלוקים"].
* איזו תפילה התפלל שם יעקב לפי דברי חז"ל? [ערבית]
* על מה חלם יעקב? [לא רק על הסולם והמלאכים העולים ויורדים בו, אלא עיקר החלום הוא שה' בעצמו נגלה אליו ומברך אותו בברכות החשובות].
* המלאכים העולים – מלאכי ארץ \_\_\_\_\_\_\_ [ישראל] והיורדים – מלאכי \_\_\_\_\_\_ \_\_\_\_\_\_\_\_\_ [חוץ לארץ]. ארץ ישראל כל כך קדושה עד שיש בה אפילו מלאכים שונים ממלאכי חו"ל.
* מהן הברכות שה' מברך את יעקב בחלום? [הארץ. הזרע. שיתברכו בו הגויים ושישמור עליו ויחזירהו לארץ].
* מה עושה יעקב כאשר מתעורר מהחלום? [מתרגש ואומר "מה נורא המקום הזה..." ומעמיד אבן למצבה ויוצק עליה שמן].
* מה ההבדל בין מצבה למזבח? [מצבה – אבן אחת לזכרון. מזבח – הרבה אבנים לשם הקרבת קרבנות].
* מה המצבה אמורה להזכיר במקום זה? [שכאשר יחזור יקים במקום זה מזבח ויפריש מעשר מכל מה שיהיה לו לקרבנות לה', וזה יהיה המקום שבו יקום בית המקדש]
* כיצד קרא יעקב למקום וכיצד הוא נקרא לפני כן? [בית אל. לוז].
* מדוע אומר יעקב "אם יהיה אלוקים עימדי ושמרני..." והרי ה' הבטיח לו שישמור עליו וישיב אותו לארץ? [אמרו חז"ל שחשש שמא יגרום החטא שהרי הוא הולך לגור עם רשעים ושמא ילמד ממעשיהם ולא יהיה ראוי לקיום ההבטחה].
* "ונתן לי לחם לאכול ובגד ללבוש" מה לומדים מכאן המפרשים? [ שמסתפק במועט וכך כתב רבינו בחיי: "זאת שאלת הצדיקים מאת ה', לא ישאלו המותרות רק הדבר ההכרחי בלבד שאי אפשר לו שיחיה בלעדיו... ועל כן כל איש שהוא ירא את ה' ראוי לו שיהיה שמח בחלקו ושיסתפק במעט ושלא יתאוה המותרות..."]
* יעקב מגיע לחרן ורואה שם מראה שלא היה רגיל לראות, מה ראה? [באר מכוסה באבן גדולה ושלשה עדרי צאן עם הרועים יושבים ומחכים בבטלה].(הבארות של אבותיו היו תמיד פתוחות לכולם)
* כיצד מדבר יעקב אל הרועים? [בחביבות, "אחַי"]
* כיצד הם עונים? [בקצרה, ובחוסר חשק].
* יעקב איש אמת ויושר מעיר לרועים מדוע אינם משקים את הצאן וחוזרים לתת מרעה: השקו הצאן ולכו \_\_\_\_\_" [רעוּ].
* מה עשה יעקב כאשר ראה את רחל? [רצה לעזור לה שלא תשאר שם לחכות בין כל הרועים וגלל את האבן לבדו. אחר כך השקה את הצאן, נשק לה ובכה]
* מדוע רץ לבן אל האורח? [לבן אוהב כסף וחשב שודאי יקבל מתנות]
* לאחר חודש עבודה חינם, לבן רוצה שיעקב יישאר. מדוע? [כי רואה שיעקב מביא לו ברכה רבה].
* מדוע לבן לא קובע ליעקב מה תהיה המשכורת, אלא אומר ליעקב "הגידה לי מה משכורתך" האם בגלל נדיבותו? [להיפך, הוא יודע שמגיע ליעקב משכורת גבוהה ומעדיף שיעקב הצדיק יבקש כי הוא בטח לא יבקש משכורת גבוהה]
* מה המשכורת שיעקב מבקש? [לשאת את רחל תמורת 7 שנות עבודה].
* מדוע עיני לאה רכות? [כי כולם אמרו לה שהיא תתחתן עם בנה הבכור של רבקה והיא שמעה כיצד מתנהג עשו – בנה הבכור של רבקה].
* מדוע הדגיש יעקב "ברחל בתך הקטנה"? [בתך – ולא רחל מן השוק, הקטנה – ולא שתשנה את שמה של לאה לרחל]
* רקע: לאורך כל הפרשה אנו משתדלים לבנות אצל הילדים את קומת היסוד הפשוטה של אהבת רחל ללאה ולאה לרחל, אשר בנו שתיהן את בית ישראל, את מסירותן זו לזו וכן את ההתרגשות והשמחה של הולדת השבטים שבטי-יה, בניו הצדיקים של יעקב].
* מדוע גילתה רחל את הסימנים ללאה? [כי הבינה שלאה לא אשמה ולא רצתה שאחותה תתבייש]
* מה המשמעות של מסירת הסימנים מבחינת רחל, האם ברור לה שיעקב ישא אותה לאשה? [להיפך, סביר שהחתן שהיא חיכתה לו 7 שנים ורצתה לחיות איתו יכעס עליה ולא ירצה אותה].
* חז"ל מספרים שלבן רימה גם את אנשי המקום, כיצד? [שלקח מהם משכונים שלא יגלו שזו לאה, ולבסוף לא החזיר להם את המשכונים].
* יעקב לא כועס על לאה ורחל אלא על לבן ואומר לו "למה רמיתני"? מהי תשובת לבן? [מנהג המקום שקודם הבכורה מתחתנת]
* האם זו תשובה צודקת? [ודאי שלא, שהרי גם אם זה מנהג המקום, הוא הבטיח ליעקב את רחל]
* כמה זמן עבר בין החתונה של רחל ללאה? [שבוע של שבע ברכות].
* האם יעקב אהב את לאה? [ודאי שכן, כמו שכל בעל אוהב את אשתו].
* האם אהב יותר את רחל? [כן, "ויאהב גם את רחל מלאה"]
* כיצד מרגישה לאה? [היא מרגישה שנואה ומצטערת ולכן ה' מברך אותה ב\_\_\_\_ (בנים)]
* כיצד עבד יעקב ב 7 השנים הנוספות? [בנאמנות רבה (וכדברי רש"י על הפסוק "עוד שבע שנים אחרות"). הזכרנו כאן את מסירותו הרבה כפי שיעקב עצמו יעיד עליה בדבריו ללבן בסוף הפרשה, ששילם מכיסו אם נטרף כבש, ושמר במסירות בחום ובקור, וכו']
* כיצד נקראו 4 הבנים הראשונים של לאה, ומדוע? [ראובן - כי ראה ה' בעוניי, שמעון – כי שמע ה'; כי שנואה אנוכי, לוי – הפעם ילוה אישי אלי, יהודה – אודה את ה'].
* מדוע נותנת רחל את שפחתה ליעקב לאשה? ["ותלד על ברכי ואבנה גם אנוכי ממנה"]
* מיהי שפחת רחל ומי שפחת לאה? [סימן: ברז"ל].
* מה עשתה בלהה כאשר נכנסה להריון? האם זלזלה בגבירתה רחל ולעגה לה כפי שעשתה הגר לשרה? [ח"ו, בלהה וזלפה ודאי הודו מאוד לגבירותיהן שנתנו להן אפשרות להוליד בנים מיעקב הצדיק ואכן הן זכו להעמיד שבטים בעם ישראל]
* מי קרא את שמות בני בלהה? [רחל] ומי את שמות בני זלפה? [לאה]
* בני בלהה [ דן – דין ( שגם אני רחל זכאית ) נפתלי – פתולים רבים וסבל רב עד שנולד].
* שיר במנגינת "אשא עיני":

ראובן, שמעון, לוי יהודה, יששכר זבולון, דן ונפתלי.

ראובן, שמעון, לוי יהודה, יששכר זבולון, דן ונפתלי.

גד ואשר, יוסף ובנימין, כולם שנים עשר שבטים צדיקים.

גד ואשר, יוסף ובנימין, כולם שנים עשר שבטים צדיקים

* כשזלפה יולדת לא נאמר "ותהר" אלא רק ותלד. מדוע? [היא היתה קטנטונת ולא הספיקו לשים לב בכלל שהיא בהריון. זה בא לרמוז לנו על הרמאות של לבן שנתן את זלפה ללאה בליל החתונה, כי היא היתה הקטנה וכך יעקב יחשוב שהיא רחל].
* בני זלפה [ גד- בא גד , מזל טוב , אשר – אושר שכולם מאושרות ושמחות איתי ] .
* מי הן הבנות ששמחות עם לאה? [ודאי שרחל, בלהה וזלפה שמחות עימה על כל ילד וילד ואולי עוד נשים אחרות]
* על מה חושב ראובן כאשר הוא יוצא ורואה פרחים בשדה? [אני רוצה לשמח את אמא, מה אוכל להביא לה ולשמח אותה].
* הוא מוצא \_\_\_\_\_\_\_\_ [דודאים]. בן כמה היה כשמצא את הדודאים? [4-5]
* מדוע התורה מדגישה שראובן יצא בימי קציר חיטים? [להדגיש שלא לקח מן הגזל למרות שזה מושך יותר אלא הביא מן ההפקר].
* כיצד ידע להיזהר? [ודאי, אביו יעקב לקח אותו ואת אחיו ללמוד איתו ולפעמים הלכו עימו לרעות את הצאן והוא הסביר להם: תזהרו שהכבשים לא ייכנסו ל... זה לא שדה שלנו. הם גם ראו את מסירותו לעבודה, כיצד מטפל בצאן וגם אם הם היו רעבים והציעו לאבא אולי נשחוט כבש כמו שעשו הרועים האחרים, אבא מייד אמר להם שזה אסור, "ואילי צאנך לא אכלתי"]
* מדוע לאה יוצאת לקראת יעקב ולא מחכה שיבוא לאוהל? [ לאה הצדיקה רוצה שרחל לא תתבייש ותרגיש לא נוח לומר ליעקב שויתרה על הזכות להיות עימו כדי לקבל את הדודאים ולכן היא יוצאת עוד לפני שיגיע אל אוהלה של רחל].
* איך קוראים את השם יששכר ? [ לא שומעים בכלל את הש' השנייה ] .
* [ יששכר – יש שכר שנתתי שפחתי , זבולון – זבול – בעלי יגור איתי יותר ]
* מה התפללה לאה כשנכנסה שוב להריון ומדוע ? [ שהעובר יהפך לבת כדי שישארו לרחל 2 בנים ולא תהיה פחותה מהשפחות ] .
* מדוע נקרא יוסף , בשמו ? [ א. יוסף ה' לי בן אחר . ב. אסף ה' את חרפתי ] .
* מי שמח כאשר נולד סוף סוף בן לרחל? [כולם - יעקב, לאה, בלהה , זלפה, האחים, לבן וודאי כל מי ששמע. גם אנחנו בכיתה שמחנו בכל לידה ולידה].
* כמה בנים נולדו ליעקב בחרן [ 11 בנים ובת אחת ] .
* יעקב מבקש ללכת ואז לבן נזכר להציע לו משהו . מה הוא מציע ליעקב ? [ משכורת שהרי גמר לעבוד 14 שנה בשתי בנותיו].
* אלו סוגים היו בהתחלה בעדרו של לבן ? [ כל הסוגים: עיזים שחורות, חומות, לבנות, נקודים, טלואים, עקודים, ברודים, כבשים לבנות וחומות].
* מה זה עקודים? [נראים כקשורים ברגליים שיש שם צבע אחר] ברודים? [קוים מעורבבים].
* מה המשכורת שיעקב מבקש ? [ עיזים נקודים וטלואים וכן כבשים חומים שיוולדו מהיום] .
* לפי ההסכם לבן צריך לקחת את הנקודים והטלואים וכן הכבשים החומים שנולדו עד היום. לבן לוקח ונותן לבניו לשמור . אך לבן מרמה ולוקח גם את [העקודים וכל אשר לבן בו כדי שלא יישאר סיכוי ליעקב שיוולדו לו נקודים וטלואים] .
* אלו עיזים וכבשים נשארו אצל יעקב? [עיזים בצבע אחיד: או שחורות לגמרי, או חומות או לבנות וכבשים לבנות. גם מאלו לבן לקח את אלו שנראו חזקות במיוחד וכפי שאומרים חז"ל השאיר ליעקב רק את "הנותרות"].
* מה הם ההשתדלויות שעושה יעקב כדי להשיג משהו למרות הרמאויות של לבן? [ודאי שהוא מתפלל ובנוסף עושה השתדלות בשלשה תחומים:
1. מניח מקלות מפוצלים,
2. שם עיזים חומות לפני הכבשים,
3. בהמשך שם נקודים וטלואים שנולדו לפני שאר העיזים]
* מתי יעקב הסיר את המקלות? [לאחר שרוב הצאן התייחמו ונשארו רק החלשות יותר הסיר המקלות ואז נולדו גדיים רגילים ולא נקודים וכו']
* כיצד שוב לבן רימה? [אחרי שנולדו הרבה נקודים וטלואים, הגיע לבן וטען שבכלל לא סיכמו שנקודים זו המשכורת של יעקב וכל אלו שלו ובכלל יעקב צריך לקבל עקודים (לדוגמא), ואח"כ שינה שוב לברודים ושוב לנקודים וכך רימה עשרת מונים].
* כיצד הצליח יעקב להסתדר למרות כל הרמאויות? [לבסוף, הוא התחיל למכור את העיזים שלו לפני שלבן הגיע וקנה במקומם עבדים, שפחות, גמלים וחמורים].
* מה ראה יעקב בחלום בחרן? [שלמרות שלבן לקח את כל העיזים עם צבעים מעורבבים, הגיעו זכרים כאֵלו והתייחמו עם הנקבות וכך נולדו עקודים, נקודים וברודים, ומלאך ה' הסביר לו שהוא הביא את הזכרים מעדרו של לבן כדי לעזור לו כי ראה את הרמאות של לבן].
* מה ציוה אותו מלאך ה' בחלום? [לחזור לארץ מולדתו].
* יעקב קורא לרחל וללאה אל צאנו. מה הוא אומר להם? [לבן כועס עלי, הוא רימה אותי "עשרת מונים" אך ה' כל הזמן עזר לי, וכעת ה' נגלה אלי בחלום והבנתי שה' עזר לי ממש והביא את התיישים הזכרים המתאימים למה שלבן אמר שתהיה משכורתי, ועכשיו עלי ללכת לארץ מולדתי].
* מהי תשובת רחל ולאה? [אבינו לקח משלנו וכל מה שהרוחת – לנו הוא. וכעת ודאי שנצא: "כל אשר אמר אלוקים אליך – עשה"].
* יעקב רוצה לגנוב את לב לבן כי יודע ש[אם יספר שרוצה ללכת לבן ימצא רמאות כיצד לעכבו].
* מדוע לבן נעדר מביתו? [כי הלך לגזוז את צאנו. ייתכן שהלך כי לא סמך על בניו שלא יגנבו ממנו].
* מדוע רחל לקחה את התרפים? [שאם יראה לבן שאפשר לגונבם – יבין אולי שהם לא אלוהים].
* כמה ימים עברו מאז שיעקב ברח ועד שלבן השיגו? [שבעה ימים].
* כמה זמן לקח ללבן לעשות את הדרך שיעקב עשה בשבעה ימים? [יום אחד, שהרי 3 ימים עד שהודיעו לו ו3 ימים עד שחזר לביתו].
* היכן לבן משיג את יעקב? [הר הגילעד].
* מה חשב לבן לעשות? [להרוג את כולם מרוב כעסו, וכפי שאומרים בהגדה של פסח: ביקש לעקור את הכל].
* מדוע ה' נגלה ללבן בחלום, והרי הוא רשע? [למען יעקב הצדיק, וכמו שניגלה לאבימלך למען שרה].
* מה אמר ה' ללבן? [השמר לך פן תדבר עם יעקב מטוב ועד רע].
* למה שלא ידבר עם יעקב "טוב"? [רש"י: כל טובתן של רשעים, רעה הוא אצל צדיקים. גם היום ישנם גויים שכביכול ידידים של מדינת ישראל, אך בתוך הטוב שלהם מסתתרת רשעות, לדוגמא: ה"ידידים" שלנו לא מרשים שנבנה בתים ביהודה ושומרון].
* היכן החביאה רחל את התרפים? [בכר הגמל שעליו ישבה].
* ספר על ההבדלים בין רועים רגילים לבין יעקב, על פי מה שמעיד על עצמו בהוכיחו את לבן? [יעקב נזהר מאוד שלא ימותו הולדות, לא אכל אילים שמנים מן הצאן כשהיה רעב, שמר היטב גם בימים חמים וגם בלילות קרים ולא חיפש לעצמו לבד פתרון. אם נטרף או נגנב שילם מכיסו].
* מהי מציבה? [אבן שמעמידים כדי לזכור ולהזכיר דבר מה].
* מה ההבדל בין מצבה לגל אבנים ? [אבן אחת – ערמת אבנים].
* איזו מצבה עשה יעקב בתחילת הפרשה ואיזו בסופה? [בבית אל לסימן שכשיחזור יהיה שם בית אלוקים, ובהר הגלעד לזכור שעשו ברית בין לבן ליעקב].
* כיצד קראו לגל האבנים? [יגר סהדותא – גלעד].
* את מי פגש יעקב כאשר הלך לדרכו ? [מלאכי אלוקים]
* מדוע נקרא המקום מחניים ? [שתי מחנות של מלאכים]
* חידה: היכן מוזכר בפרשה לחם? [בתחילה: "ונתן לי לחם לאכול ובגד ללבוש", ובסופה: "ויקרא לאחיו לאכול לחם ויאכלו לחם וילינו בהר"]. והיכן קציר חיטים? [ראובן יצא להביא דודאים בימי קציר חיטים].
* חידה: היכן הוזכרו בפרשה חלומות? [1. בתחילת הפרשה שה' מברך אותו ב -4 ברכות והמלאכים העולים ויורדים בסולם, 2. שהמלאך מראה לו את הנקודים הזכרים העולים על הנקבות ומצוה אותו לחזור לארץ, 3. שה' נגלה אל לבן בחלום ומזהירו פן תדבר עם יעקב מטוב ועד רע].

## פרשת וישלח

* מדוע שלח יעקב שליחים אל עשו אחיו ? [להודיע לו שמגיע ושיש לו הרבה בע"ח]
* מה ספרו השליחים ליעקב ? [שעשו בא להלחם בו עם 400 איש]
* מה עושה יעקב כאשר שומע זאת ? [חוצה את העם שעמו לשני מחנות, שמא יבא עשו מייד. אח"כ מתפלל ושולח מתנות כדי לרכך את ליבו של אחיו]
* מה מתפלל יעקב ? [הצילני...]
* מה פירוש "קטונתי מכל החסדים" ? [ה' עשה לי כבר כל כך הרבה חסדים ועזר לי ואולי כבר לא מגיע לי יותר].
* מהי המנחה ששלח יעקב לעשיו? [בע"ח: 200 עיזים נקבות, 20 תישים, 200 רחלים, 20 אילים, 30 גמלים נקבות ו30 זכרים (בניהם), 40 פרות, 10 פרים, 20 אתונות, 10 עירים].
* מדוע ציוה יעקב "ורווח תשימו בין עדר ובין עדר"? [כדי שלאט לאט עשיו יתרכך ויבין שיעקב באמת לא רוצה לשלוט עליו, אלא רוצה לחיות עימו בשלום]. האם זה עזר? [כן, לאט לאט ליבו של עשו התרכך].
* מה קרה במעבר יבוק? [יעקב נותר לבדו והמלאך של עשיו נאבק עימו]
* מי ניצח במאבק? [יעקב, שהרי המלאך לא יכל להשתחרר וללכת עד שהודה ליעקב].
* מה רומז הנקע ברגלו של יעקב? [שהגויים יכולים להציק לנו ולפצוע את עם ישראל, אך לעולם לא להרוג את כל עם ישראל].
* שיר: ויוותר יעקב לבדו... ונשגב ה' לבדו ביום ההוא. מה הקשר של הפסוק "ונשגב" שנאמר על ימות המשיח? [כפי שאמרנו בתשובה הקודמת. המאבק והנצחון רומזים למה שיקרה לעם ישראל בגלות – בחושך ובגאולה – בעלות השחר].
* המלאך אמר ליעקב שבקרוב ישתנה שמו ל \_\_\_\_\_\_ [ישראל]. למה רומז שם זה? [כי שרית עם אלוקים ועם אנשים ותוכל"]
* כיצד נקרא שם המקום? [פניאל] ומדוע? [כי שם ראה פני אלוקים].
* איזו מצוה נלמדת בפרשה? [לא לאכול את גיד הנשה, כאשר שוחטים בהמה, חייבים להוציאו].
* מדוע יעקב הלך ראשון, לפני משפחתו במפגש עם עשיו? [כדי להגן על האחרים וכלשון רש"י: "אמר, אם יבא אותו רשע להילחם בי תחילה"].מה מציע עשיו ומה עונה יעקב? [עשיו מציע שיהיו בשותפות ובשלום ורוצה להרויח מהחברות של יעקב] יעקב יודע שרק זמנית התרכך ליבו של עשיו ואינו רוצה להתחבר לרשע].
* להיכן חזר עשיו? [להר שעיר]. ברוך שפטרנו מהרשע הזה.
* יעקב מגיע אל סוכות. מדוע נקרא שם המקום סוכות, והרי לאנשים הוא בנה בית? [כי היו כל כך הרבה בע"ח ומרחוק כל מי שבא – ראה סוכות]
* "ויעקב בא שלם עיר שכם" מה פירוש "שלם" לפי דברי חז"ל? [בגופו - שנרפא מצליעתו, בממונו – עשיר, בתורתו – שלא שכח כלום ולא למד מלבן הרשע. הדגשנו כמה חשוב אך קשה שלא להגרר אחר שכן או חבר].
* איזו מצווה יעקב קיים כאשר הגיע לשכם, וגם היום כל מי שנמצא בארץ ויש לו כסף מחויב בה? [קניית מקום לגור – מצוות ישוב ארץ ישראל]
* מהם שלושת הדברים שחז"ל מספרים לנו שיעקב עשה למען העניים בשכם? [ לפי חז"ל- בתי מרחץ, שווקים (בשר ושאר דברים בזול), ומטבעות מתוקנות]
* דינה הלכה ולעיני כולם שכם חוטף אותה ורוצה להתחתן עמה. מה עשתה דינה? מה עשו כל אנשי העיר כשראו זאת?
* מה פירוש "כי נבלה עשה בישראל" ? [פשע ובושה גדולה ]
* מה היה התנאי שבני יעקב אמרו לחמור ולשכם בנו ? מה הם חשבו שיקרה ? [הם חשבו שתושבי העיר לא יסכימו לעשות ברית מילה]
* לאחר הברית, מה אולי חשבו בני יעקב לעשות ? [לחטף את דינה ביום השלישי]. מה החליטו שמעון ולוי לעשות?
* האם באמת היה מגיע לרשעים הללו למות? [כן, הם לא מנעו משכם לעשות את מעשהו]
* מדוע יעקב כועס על שמעון ולוי ? [א. הם לא שאלו את אבא.

 ב. עכשיו עלולים לבא כל הגויים מסביב ולהורגם]

* מי לקח מהזהב שקשור לפסלים שהיו בשכם ? [חלק מהעבדים שעדיין לא למדו מספיק והתגרו מהזהב והיופי של האלילים. אולי גם הנשים והילדים שנלקחו כשבויים משכם]. היכן טמן יעקב את "אלוהי הנכר"? ["תחת האלה אשר עם שכם"].
* מה עשה יעקב בבית אל? [קיים את הנדר ובנה מזבח והקריב קרבנות (אחד מכל עשר) וכן הקים מצבה]
* מי נקברה תחת האלון בבית אל ומדוע נקרא העץ "אלון בכות"? [דבורה מינקת רבקה. היה שם בכי גדול וכפול כי שם נודע לו שנפטרה אימו רבקה].
* נסו לסכם ולספר מה למדנו עד היום על רבקה הצדיקה? מהן תכונותיה? [עושה חסד בלי שמבקשים ממנה, מקיימת מה שהבטיחה, אומרת על ראשון ראשון ועל אחרון אחרון, מכניסת אורחים (כל זה מהסיפור עם אליעזר), צנועה (ותיפול מעל הגמל, ותתכס), נעשים ניסים באוהלה (נר, עיסה, ענן), נביאה (ויאמר ה' לה שני גויים ...), דואגת לחינוך בניה ועוד].
* מי ניחם את יעקב כשנודע לו על פטירת רבקה? [ה' בא לברך אותו]
* ה' משנה את שם יעקב לישראל אך ממשיך לקרא לו גם יעקב. לענין מה יקראו לו ישראל? [העם שיצא ממנו יקרא ישראל ולא עם יעקב].
* מי נפטרה בדרך אל אפרת (= אפרתה) היא בית לחם?[רחל]
* האם נקברה בתוך אפרת? [אפילו לא נכנסה לעיר. לפני פטירתו, יספר יעקב ליוסף שה' אמר לו לקוברה בדרך וזאת כדי שתתפלל על בניה כשיצאו לגלות (רש"י)]
* מיהו הבן האחרון של יעקב שנולד בארץ ישראל? [בנימין]
* לאחר פטירת רחל, ראובן רוצה שאביו יגור בעיקר אצל אימו (דואג לאמא) ומעיר לאבא בצורה לא יפה על כך שקבע את ביתו העיקרי אצל בלהה (מעביר את מיטתו לאוהל לאה). ראובן אינו מבין עד כמה כל מעשיו של יעקב שקולים ויש לצדיק הגדול שיקולים שלא כל אחד מבין.יעקב כועס על ראובן ומעיר לו שכך לא מתיחסים לאבא. התורה מחשיבה זאת כחטא חמור מאוד כאילו שכב עם בלהה כמו איש ואשה. ראובן חוזר בתשובה, שהרי הוא צדיק וצדיקים יודעים לתקן ולחזור בתשובה. חז"ל מספרים שהיה עושה תעניות ומצטער מאוד על חטאו.
* "ויהיו בני יעקב שנים עשר" – כולם צדיקים. האם אתם זוכרים את שמותם בעל פה?
* האם יצחק שמח לפגש את בנו ונכדיו ? [ודאי. הם שמחו ללמד יחדיו וכו']
* בן כמה היה יצחק כאשר נפטר? [180]
* מי קבר את יצחק? [יעקב ועשיו]
* היכן גר עשיו? [הר שעיר הוא אדום]

## פרשת וישב

* מה קרה בשנים בהן גרו יעקב ובניו עם יצחק בארץ כנען? [ודאי שמחו ללמוד עם סבא יצחק ועם אבא יעקב, אך היו צריכים גם לשמור על הצאן ועשו זאת כמו שיעקב עבד בחרן ביושר וכמובן נזהרו מגזל וחיפשו רק שדות הפקר ובדרך שמו זמם]
* כמה שנים עברו מאז שהגיעו עד למכירת יוסף? [כשהגיעו יוסף היה בערך בן 7-8 ומכירת יוסף היתה כשהיה בן 17].
* "ויבא יוסף את דבתם רעה אל אביהם" – מה זה דבה רעה? [דברים רעים לא נכונים].
* האם יוסף התכוון לומר דברים לא נכונים? [יוסף חשב שהאחים עושים דברים לא טובים ואמר לאבא כדי שיחנך אותם, אך באמת יוסף טעה]
* מהן הדברים שיוסף חשב שהם עושים וטעה בהם, עפ"י חז"ל? [חשב שיש בעייה בשחיטה שלהם (שעגל שנמצא במעיה של פרה לאחר שנשחטה אסור באכילה ללא שחיטה) וחשב שמזלזלים בבני השפחות, אך בפועל השחיטה היתה בסדר (שעגל כזה אינו צריך שחיטה) והם לא זלזלו אלא שנתנו הוראות לאחיהם הצעירים מהם]
* מה היו חלומותיו של יוסף? [האלומות, הכוכבים, השמש והירח]
* מדוע אבא יעקב גער ביוסף ומצד שני שמר את הדבר וחיכה מתי יקרה? [גער כדי שיוסף לא יתגאה והאחים לא יקנאו ומצד שני ידע שיוסף ראוי למלכות והנהגה והבין שזה חלום שעתיד להתקיים.
* האחים הלכו לשכם. איננו יודעים מדוע דוקא לשם, כי התורה לא כותבת, אך ייתכן שהלכו לשכם כי [הם נזהרים מלהכנס לשדות של אחרים ומחפשים שדות הפקר ושם כל העיר נהרגה, ויש שם יותר שדות הפקר וכן יש שם את השדה שיעקב קנה].
* מדוע שולח יעקב את יוסף לשכם? [לראות מה שלומם שהרי הם הלכו מרחק גדול למקום מסוכן (אולי עדיין כועסים עליהם באזור על הריגת אנשי שכם)]
* מה אמר יוסף לאבא כאשר אבא שלח אותו לבדו לשכם לראות את שלום אחיו? [הנני]
* מה פירוש הנני? [הנה אני, מוכן לעשות שליחותך]
* מי הציע להציל את יוסף, לא להורגו ולהשליכו לבור? [ראובן]
* מי הציע למכור את יוסף לישמעאלים? [יהודה]
* היכן היה ראובן בשעה שהאחים ישבו לאכול ומכרו את יוסף? [ראובן היה עושה כל הזמן צומות ותפילות שה' יסלח לו על החטא שעשה שבלבל מיטת אביו. חטא זה נעשה כ-10 שנים קודם אך ראובן כל הזמן הצטער על חטא זה].
* מה עשה ראובן כשראה שיוסף איננו בבור? [קרע את בגדיו]
* האם האחים הצדיקים חזרו בתשובה על מה שעשו? [בודאי, הם הצטערו והתביישו מאוד ומייד כאשר ראובן שאלם "הילד איננו ואני אנה אני בא" - מה אגיד לאבא? מבינים שעשו מעשה כזה חמור שאם הם יספרו לאבא מה עשו – אבא עלול למות מתוך צער על כך שילדיו התנהגו כך, ועל כן חפשו דרך כיצד להעלים מאבא את חטאם]
* מדוע יעקב לא הסכים להתנחם? [הקב"ה עושה עימנו חסד שהמת משתכח מעט מליבנו, ואנו מצליחים להמשיך ולעשות דברים בשמחה ולא לזכור בכל רגע את המת, אך יוסף לא מת ולכן לא הצליח לשכוח].
* מדוע התורה מספרת לנו מה נשאה השיירה שקנתה את יוסף? [ללמדנו שהקב"ה משגיח עליו כל הזמן ובמקום נפט היה לשיירה \_\_\_\_\_].
* להיכן הגיע יוסף ומי עזר לו שם? [הקב"ה שלח את אחד השרים החשובים ביותר – פוטיפר שיקנה אותו. לא בכל יום מגיע שר לשוק העבדים]
* מדוע יהודה החליט לעזוב את הבית? [כי האחים אמרו לו שאם הוא היה אומר להם לא למכור את יוסף היו שומעים לו ומתוך לקיחת אחריות הודה שטעה ולא חשב שהוא ראוי להנהיג]
* להיכן הלך יהודה? [עדולם] עם מי התחתן שם? [בת איש כנעני ושמו שוע].
* מה פירוש איש כנעני? [סוחר וכמו שנאמר ב"אשת חייל" : סדין עשתה ותמכור וחגור נתנה לכנעני]
* מי הם שלושת ילדיו?[ער, אונן, שלה]
* מדוע מתו שני בני יהודה? [כי לא רצו שתמר תיכנס להריון ויהיה להם ילדים ועשו עוד כל מיני עבירות]
* האם תמר סיפרה לכולם מדוע מתו הבעלים שלה? [לא,היא לא רצתה לדבר עליהם רע ולכן יהודה חשב שבניו מתים בגלל שתמר אינה צדיקה]
* יהודה לא רצה לבייש את תמר ולכן [לא אמר לה שהיא אשימה שהבעלים שלה מתים אלא המציא תירוץ אחר מדוע אינו נותן לה את שלה. מהו התירוץ? ששלה עוד קטן]
* מדוע תמר כל כך רצתה שיהיה לה ילדים מיהודה? [רצתה לזכות להיות שותפה בעם ישראל]. מה עשתה כשראתה שלא נותנים לה את שלה? [תיכננה כיצד להוליד בנים מיהודה].
* מדוע תמר מתחפשת לזונה? האם חיכתה לפגוש אנשים רבים? [לא, היא מחכה רק ליהודה שאשתו נפטרה והיא רוצה לזכות להוליד ממנו ילדים].
* מה היא זונה? [זהו חטא גדול, שאשה הולכת להתחתן ולחיות כמו בעל ואשה עם עוד אנשים ואפילו אם יש לה כבר בעל]. כיצד עוד התורה קוראת לזה? [קדשה].
* מה הבטיח יהודה לתמר שיתן לה? [גדי עיזים]
* מהו ערבון? [משכון, חפץ חשוב שנשאר אצל מי שחייבים לו משהו, עד שיוחזר החוב ובמידה והחוב לא יוחזר יקח את זה לעצמו].
* מהו הערבון שביקשה תמר? [חותמך (חותמת שלו – אולי בטבעת) ופתילך (בגד חשוב שלו)ומטך אשר בידך].
* מה עשה יהודה מיד כאשר הגיע לתמנע אל הצאן? [שלח גדי עיזים עם רעהו העדולמי אל האשה שפגש בדרך. יהודה מייד מקיים הבטחתו].
* מדוע לא מצא רעהו העדולמי את האשה הזונה? [כי היא בכלל לא היתה זונה, ומיד לאחר שהיתה עם יהודה חזרה לביתה].
* מה קרה לאחר כ-3 חודשים? [יהודה שומע שתמר זינתה והיא בהריון, למרות שהיתה אמורה לחכות ולהתייבם לשלה].
* יהודה פוסק שעל עבירה חמורה כזו צריכה תמר להענש ב [מוות בשריפה]
* "נוח לו לאדם להפיל עצמו לכבשן האש ואל ילבין פני חברו ברבים" – כיצד לומדים זאת מתמר? [תמר אינה מגלה שהתעברה מיהודה, אלא רק שולחת ליהודה את הערבון שהשאיר אצלה, שאם ירצה יודה הוא]
* מי הודה על האמת, למרות שיכול היה להתחמק? [יהודה לוקח אחריות ומודה על האמת]
* מי הם התאומים שנולדו ליהודה ותמר? [פרץ וזרח] ומי יצא מצאצאיהם? [דוד המלך, ומלך המשיח לעתיד לבא]
* כיצד ידע פוטיפר שכל מה שיוסף עושה ה' מצליח בעדו? [כי יוסף כל הזמן אמר שה' עוזר לו והזכיר שם שמיים בכל מקום]
* מדוע שם פוטיפר את יוסף להיות אחראי על ביתו? [כי ראה שיוסף מביא ברכה בכל מה שעוסק בו, וראה שאפשר לסמוך עליו. יוסף מתנהג בישרות ועובד במרץ גם כשהאדון לא מסתכל עליו]
* מה אמר יוסף לאשת פוטיפר בכל פעם שביקשה ממנו להתחתן עימה ? [אני ירא אלוקים, זה מעשה מנוול, בעלך סומך עלי וכו'].
* מה עשה יוסף כאשר היא אחזה אותו בבגדו? [ וינס = ברח ], מה עשתה ואמרה אשת פוטיפר? [טענה שיוסף בא כדי להיות עימה והיא צעקה עליו ואמרה לו: אתה לא מתבייש, אין לך יראת אלוקים? בעלי סומך עליך וכך אתה עושה?]
* האם פוטיפר האמין לאשתו? [לא בטוח] מדוע שם את יוסף בבית הסוהר? [כי אחרת היה מסתבך עם אשתו. והוא שם אותו בבית הסוהר של אסירי המלך]
* מה עשה יוסף בבית הסוהר? [דיבר ושימח את כולם, דאג להם והיה אחראי על כל מה שהם עושים]
* מה היה חטאם של שר המשקים והאופים ? [זבוב בכוס. אבן בלחם]
* האם יוסף היה שם לב כאשר מישהו מהאסירים לא הרגיש טוב? [ודאי, כמו שהרגיש מייד כאשר השרים חלמו חלום ופניהם היו זועפים ומיד שאל אותם מדוע פניכם רעים היום]
* כיצד הגיבו בהתחלה שר המשקים והאופים כאשר יוסף רצה לפתור להם את החלומות ? [מה פתאום שתצליח, עבד עברי פשוט?]
* מה ענה להם יוסף? [הלא לאלוקים פתרונים, ספרו נא לי ]
* כאשר יוסף פותר להם את החלומות, האם הוא מבקש כבוד לעצמו? [ לא, הוא מדגיש הלא לאלוקים פתרונים].
* מה רומז לשלושת הימים בחלום של שר המשקים [ 3 שריגים = ענפים ] ושל שר האופים ? [ 3 סלי חורי ]
* האם שר המשקים זכר את יוסף ? [לא רשעים אינם גומלים טובה אלא כשזה נוח להם]

## פרשת מקץ

* מה חלם פרעה ?
* כיצד התנהג שר המשקים ? [כפוי טובה, גם כשמזכיר את יוסף מזלזל בו].
* היכן בפרשתינו אנו רואים שיוסף היה אמיץ וגבור ? [שמעיז להזכיר את שמו של ה' לפני המלך עובד האלילים ולא מפחד].
* היכן אנו רואים שיוסף היה צנוע וענו? [במקום לומר שהוא הפותר הוא מודיע לפרעה " בלעדי, האלוקים יענה את שלום פרעה"].
* מדוע נאמר "אין פותר אותם לפרעה", האם החרטומים פתרו את החלומות? [כן, אך הפתרון לא מצא חן בעיני פרעה שהרגיש שזה לא הפתרון].
* כיצד פתרו החרטומים את החלום? [7 בנות אתה מוליד ו 7 בנות אתה קובר וכדומה].
* מה היה הפתרון של יוסף? [7 שנות שבע ו 7 שנות רעב].
* למה רומזת הבליעה של הפרות השמנות? [שנות הרעב יגרמו לשכחה גמורה של שנות השבע].
* מדוע נשנה החלום פעמיים? [ללמד את פרעה שזה יקרה מייד ולא עוד זמן רב - "כי נכון הדבר מעם האלוקים וממהר האלוקים לעשותו"].
* כמה פעמים הזכיר יוסף בדבריו את שם ה'? [לפחות 5].
* האם יוסף הצליח להבהיר לפרעה שהכל מאת ה'? [עיינו בפרק מ"א פסוקים ל"ח, ל"ט]
* מהי העיצה שנתן יוסף לפרעה ?
* מה עשה פרעה לאחר ששמע את הפתרון והעיצה של יוסף ? [המליך את יוסף למשנה למלך].
* האם יוסף התפנק כמו הרבה מלכים או שטרח בעצמו [ודאי טרח בעצמו ועבר ממקום למקום ולקח אחריות על כל מה שקורה כמו שכתוב "ויעבור בכל ארץ מצרים"].
* מדוע שאנשים יסכימו לתת ליוסף את החטה המיותרת שלהם? [א. זו פקודה מאת פרעה לשמוע בקול יוסף. ב. יוסף מצא חן בעיני כל רואיו ומקשיבים לו ברצון. ג. יוסף בחכמתו קבע מחסנים בכל עיר ועיר וכך הם היו בטוחים שאכן זה יישמר להם. ד. חז"ל מספרים שמה שניסו לשמור לבד היה נרקב. יוסף בחכמתו ידע כיצד לשמור על התבואה ע"י איורור ועירוב אדמה בחטה וגם ה' סייע בעדו].
* כמה אוכל הצליח יוסף לשמור במחסנים? [כחול הים... עד כי חדל לספור כי אין מספר]
* איך קראו לבניו של יוסף ? למה השמות רומזים ? [השמות מראים את הגעגועים שלו לחזור לארץ ולמשפחתו]
* על מי נאמר ותִכְלינה ועל מי ותְחִלנה? [שנות השבע הסתיימו ושנות הרעב התחילו]
* מהו "שבר"? [אוכל שקונים אותו]
* כמה אחים ירדו לשבר בר (אוכל) ממצרים?
* מדוע יעקב לא שלח את בנימין? [פן יקראנו אסון]
* מדוע האחים שמחו כאשר היו צריכים לרדת למצרים? [כי רצו לחפש את יוסף]
* חז"ל מספרים לנו, מהיכן נכנסו האחים למצרים? [כל אחד משער אחר כדי לחפש את יוסף]
* מה רצה יוסף לעשות כאשר הגיעו אחיו? [לנשקם ולחבקם, כי כ"כ התגעגע]
* מה ההצגה שעשה יוסף ומדוע עשה כך? [יוסף רצה להיות בטוח שהם באמת השלימו וחזרו בתשובה ולא שירצו להורגו]
* מדוע אחי יוסף לא הכירו אותו? [עזבו אותו בגיל 17 וכיום הוא בן 37. עם בגדי מלך מצריים.]
* מי היה המתורגמן ("המליץ") בין יוסף לאחיו, לפי דברי חז"ל? [מנשה]
* במה יבחנו האחים אם הם מרגלים או לא ? [אם יביאו את אחיהם הקטן זה סימן שהם דוברי אמת]
* מדוע ביקש יוסף שיביאו את בנימין [כדי לראות כיצד הם מתייחסים לאח הקטן שאבא אוהב, האם הם חזרו בתשובה שלימה או לא ?]
* "ויאסור אותו לעינהם" – את מי אסר? כיצד התיחס אליו? [לעיניהם – נתן לו תנאים קשים אך אח"כ האכילו, השקהו, ודאג לו]
* מה ציוה יוסף לשים בכליהם בפעם הראשונה ?[שק מפוצץ בתבואה, צרור כספם, ואוכל צידה לדרך]
* לשם מה פתח האחד את שקו במלון ומדוע לא כולם פתחו? [האחים אוהבים זה את זה וכשהאחד פתח כדי לתת לחמורו – ודאי חילק לכולם]
* כיצד שכנע יהודה את אבא שייתן את בנימין? [חיכו עד שיהיה רעב ולא תהיה ברירה, יהודה התחייב להיות אחראי עליו וכך ראה אבא עד כמה האחים מוכנים לדאג לבנימין]
* מי אמר: "שובו שברו לנו מעט אוכל" ? (הסבר)
* מה לקחו עימם האחים בפעם השניה ? [כסף משנה, מתנה של בשמים, דבש, שקדים ובוטנים, ואת אחיהם הקטן – בנימין].
* כיצד הושיב המושל במצרים את האחים? [מהבכור לצעיר]
* מדוע נתן לבנימין פי 5 מתנות? [לראות איך הם מתייחסים אל בנימין].
* מה ציוה לשים לאחים בשקים?
* האם כעסו האחים על בנימין, כשהתגלה הגביע בשקו? [לא ולא].

## פרשת ויגש

* מי נלחם במסירות נפש על אחיו והסכים להיות עבד במקום אחיו? [יהודה מסכים להישאר עבד במצרים במקום בנימין].
* מה הבין יוסף כאשר ראה מסירות נפש זו? [הוא הבין שהאחים חזרו בתשובה שלימה וודאי שלא ירצו להורגו, שהרי בנימין גם כן אהוב על ידי אבא והם אינם שונאים אותו אלא דואגים לו כל כך].
* לפני שיוסף מתגלה אל אחיו הוא מבקש "הוציאו כל איש מעלי" – מדוע? [כדי שלא יתביישו, ואע"פ שיהיה בלי שומרי הראש הם עלולים להורגו מרוב שהם כועסים על השליט הזה, הוא לא מוכן לביישם]. על מי למדנו שהתנהג באופן דומה? [תמר שהסכימה ליפול לכבשן האש ולא לבייש את יהודה]
* יוסף פורץ בבכי. מי שמע את בכיו? [הבכי היה כל כך מרובה וחזק עד שנשמע אפילו בבית פרעה].
* את מי מאשים יוסף במכירתו? [אף אחד. יוסף אומר שה' כיון את הדברים כדי שהוא יוכל להחיותם ברעב].
* מה ניתן ללמוד מכאן על דברים שקורים לנו? [לא להאשים את השני אלא לדעת שהקב"ה מוביל את הדברים לטובה גם אם זה נראה לנו רע. ישנם גם הרבה נסיונות שנועדים חזק אותנו שנהיה חיילים טובים יותר]
* מה מצווה פרעה את יוסף? [לשלוח איתם עגלות ולהביאם למצרים].
* מה שולח יוסף לאביו? [עשרה חמורים עם כל טוב מצרים ועשר אתונות נושאות בר ולחם ומזון].
* את מי שלחו האחים שתשיר לפני סבא שלה? [סרח בת אשר, שיתרגל לאט לאט לבשורה ופחות ייבהל ויתרגש].
* מה עשה יעקב כאשר שמע את הבשורה ש"עוד יוסף חי"? [בתחילה התקשה להאמין והתרגש עד שליבו כמעט הפסיק לעבוד מרוב התרגשות, אך כשראה את העגלות והבין שזו אמת, קם והלך להודות לה' ולהקריב זבחי תודה במזבח שבנה אביו בבאר שבע]
* מה ציוה ה' את יעקב, הפוך ממה שציוה את אביו יצחק? ["אל תירא מרדה מצרימה" ולעומת זאת בפרשת תולדות נאמר ליצחק "אל תרד מצרימה"]
* בכמה נפשות ירדנו למצרים? [70 נפש]. היכן נולדה יוכבד בת לוי? [בכניסה למצרים, בין החומות ולכן אינה רשומה אלא רק רמוזה במספר 33 (כיצד היא רמוזה? אצל בני לאה התורה כותבת 33 ובפרטן אי אתה מוצא אלא 32)]
* מדוע שלח יעקב את יהודה לפניו? [שיקים בארץ גושן תלמוד תורה, וימסור ליוסף שאבא רוצה שיהיו דווקא בארץ גושן, אזור שאין בו כמעט מצרים וכך לא ידבקו ממעשיהם ].
* כיצד שכנע יוסף בחכמתו את פרעה לתת להם את ארץ גושן ? [לקח חמשה אחים שלא נראים הכי חזקים ואמר להם שיאמרו את האמת שהם רועי צאן וכו'].
* ממי בפרשתנו למדנו שכאשר אמא מבקשת להביא לה כוס מים ראוי שנביא לה בעצמנו בזריזות ולא שנשלח מישהו אחר להביא לה? ["ויאסור יוסף מרכבתו – בעצמו, נזדרז לכבוד אביו].
* בן כמה היה יעקב כאשר הגיע אל פרעה? [130].
* במה בירך יעקב את פרעה? [ בתחילה בירכו לשלום ואח"כ שהנילוס יעלה לקראתו].
* את מה מכרו המצרים כאשר תם הכסף? [צאן ובקר ולבסוף מכרו עצמם לעבדים ואת אדמתם].
* מה עשה יוסף עם כל הכסף? [הביא לארמון פרעה ולא לקח כלום לעצמו].
* לאן העביר יוסף את כל העבדים? [מהבית שלהם אל בית בעיר אחרת].
* כאשר התחילה הברכה של יעקב והיו מים, יוסף מחלק לעבדים זרע והם בטוחים שיצטרכו לתת כמעט הכל ליוסף ולפרעה אך יוסף הטוב קובע ש-4 חלקים יהיו ל\_\_\_\_\_ וחלק אחד ל\_\_\_\_\_.
* על מי נאמר "ויפרו וירבו מאוד"? איזו הבטחה מתחילה להתקיים ? ["כי לגוי גדול אשימך שם"]

## פרשת ויחי

1. כמה שנים היה יעקב במצרים? [17] מה עשה כל אותן שנים? [לימד תורה את בניו ונכדיו]
2. היכן ביקש יעקב שיקברו אותו? מדוע לא במצרים?
3. מדוע רצה ישראל להשביע את בנו יוסף, האם לא האמין לו? [ודאי שהאמין אלא שרצה שפרעה יפחד מהשבועה ולא יסרב]
4. מי הודיע ליוסף שאביו חולה מאוד (עפ"י חז"ל)? [אפרים] מה הוא עשה אצל יעקב?[למד תורה]
5. מה קיבלו בני יוסף בזכות שיעקב קבע שהם ייחשבו כמו בניו? [שתי נחלות בארץ]
6. מי הוא השופט שיצא ממנשה? [גדעון] ומי משבט אפרים? [יהושע בן נון]
7. כיצד סידר יוסף את בניו לקראת הברכה ומה עשה יעקב? [מנשה ליד ימין של סבא, אך יעקב שכל את ידיו].
* כיצד הגיב מנשה על כך שסבא שם את יד ימינו דווקא על ראש אפרים הצעיר? (האם קינא באחיו או שמח על הטוב שאחיו מקבל?)
* מה הכוונה "בך יברך ישראל לאמור ישימך אלוקים כאפרים וכמנשה"? [שכאשר אבא ירצה לברך את בנו יברך אותו שיהיה צדיק כמו אפרים ומנשה שלמדו תורה במרץ, קיימו כיבוד הורים בשמחה, ולא קינאו אחד בטובתו של השני]
* מה המשותף לשלושת השירים (ששרנו בכיתה): *\* המלאך הגואל אותי...*

*\* ישימך אלוקים...*

 *\* ואני נתתי לך שכם אחד...*

* איזה עיר כבש יעקב "בחרבי ובקשתי"? [שכם] למי יעקב מבטיח אותה? [ליוסף]
* היכן נמצא קבר יוסף עד היום הזה? [שכם]
* מה מבקש יעקב מהאחים לפני מותו? [שלא תהיה בינהם מחלוקת ומריבה ויעבדו את ה' ביחד כל 12 האחים]
* האחים עונים לאבא: שמע ישראל \_\_\_ \_\_\_\_\_\_\_\_ \_\_\_\_ \_\_\_\_\_\_\_\_.
* יעקב מודה לה' שזיכה אותו לראות 12 בנים צדיקים הממשיכים את דרכו ואומר:"\_\_\_\_\_\_\_ \_\_\_\_ \_\_\_\_\_\_\_\_\_ \_\_\_\_\_\_\_\_ לעולם ועד"
* חז"ל קבעו שכאשר אנו קוראים קריאת שמע נאמר את הפסוק ברוך שם כבוד מלכותו... בלחש. מדוע בלחש? [כי לומר כרגיל לא מתאים שהרי פסוק זה לא נאמר בחומש דברים שבו כתובים פסוקי קריאת שמע ולא לאמר בכלל גם כן לא מתאים שהרי יעקב אמר פסוק זה].
* מדוע קורא יעקב לראובן אליו קרוב וכן לשמעון ולוי, ואילו ליהודה אומר את ברכתו בקול שכולם ישמעו (עפ"י המדרש) [כדי שלא לביישם כאשר מעיר להם על דברים שצריכים לתקן]
* מי היה צריך לקבל "יתר שאת ויתר עז"(כהונה ומלכות) אך בגלל פזיזותו הפסידם?
* מה פירוש "כלי חמס מכרותיהם"? [כלי המלחמה שבידם כאילו גנובים מעשו שעליו נאמר "על חרבך תחיה"]. על מי זה נאמר? [שמעון ולוי שהרגו את אנשי שכם בלי להתייעץ עם אבא]
* מדוע "אחלקם ביעקב" [שלא יהיו מכונסים ביחד אלא הנחלה שלהם תהיה בתוך נחלות של אחרים וכך לא ימהרו לכעס ביחד]. אך יצא מזה דבר טוב מאוד. משבט שמעון יהיו הרבה מלמדי \_\_\_\_\_\_\_\_ ושבט לוי ילמדו תורה את ה\_\_\_\_\_\_\_ (וכך בזכות התורה גם לא יכעסו).
* על שמעון ולוי נאמר כי באפם הרגו איש, מה הכוונה? [שהרגו בכעסם את שכם].
* האם ראובן, שמעון ולוי שמחו בברכות שלהם? [ודאי, הם שמחו שאבא מעיר להם כדי שיוכלו לתקן. זו מתנה גדולה לאדם שהוא יודע במה הוא טוב ובמה הוא פחות טוב, כי כך הוא יכול לשים לב ולהזהר].
* על יהודה נאמר "ידך בעורף אויבך" למה הכוונה? [שאויביו יברחו מפניו ולכן יכה אותם מאחור]
* מי המלך הראשון שיהיה מיהודה ומיהו האחרון? [דוד ומלך המשיח]
* מי נמשל לאריה? [יהודה שיהיה מלך שכאשר רובץ מי יקימנו אך ברגע שרוצה לשאג "מי לא יירא"]
* מה הכוונה "כבס ביין לבושו"? [שיהיה כ"כ הרבה ברכה בגפנים שלו עד שיש לו יין כמו מים ואם היה ירצה יוכל אפילו לכבס ביין].
* יהודה מתברך שיהיה לו שפע של גפנים ויין עד כדי ש\_\_\_\_\_\_\_\_ [יצטרכו עָיִר (בן האתון) לכל גפן ואפילו לכל ענף (שורקה). יוכל לכבס בגדיו ביין. עיניו אדומות מרוב שתיית יין].
* יששכר זכה לנחלה טובה ולשפע אך העדיף להטות את שכמו ל \_\_\_\_\_ [לימוד התורה].
* מיהו השופט משבט דן שנלחם באויביו כמו נחש המכיש את הסוס מאחור וכך נופל הרוכב? [שמשון שלא נלחם ישירות בפלישתים אלא הציק להם בדרכים שונות].
* מתי גדוד של שבט גד ילחם לפני כל האחרים? [כאשר יכנסו לארץ]
* במה ארצו של אשר תהיה מבורכת? [פירות שמנים ובפרט זיתים]
* מי יתן מעדני מלך? למי ייתן? [אשר יחלק וייתן לכל אחיו האהובים מפירותיו המשובחים]
* לאיזה בעל חיים דומה נפתלי ומדוע? ["אילה שלוחה" שירוץ וינצח את אויביו]
* מדוע צעדו בנות מצרים על ה"שור" (חומה)? [כדי לראות את יוסף אשר בזכות תורתו פניו כל כך מאירות ויפות]
* מי עזר ליוסף שקשתו תהיה איתנה וחזקה נגד כל שרי מצרים שקינאו בהצלחתו? [ה']
* כמה שלל ישיג הזאב? [בנימין ינצח במלחמות ויתחיל לאכל "עד" (שלל) בבוקר ויישאר לו עד לערב]
* כמה ימים בכו המצרים כשיעקב נפטר? [70] מדוע הם אהבו אותו? [כי הביא ברכה למצרים ובזכותו הפסיק הרעב, ובכלל היה נעים לכולם]
* תוך כדי הלימוד בכיתה התעוררה שאלה: מדוע יוסף לא פונה ישירות אל פרעה אלא פונה אל בית פרעה שיבקשו מפרעה שירשה ליוסף ללכת לקבור את אביו? החזקוני כותב: ש"בשביל שהוא היה המוציא והמביא כדכתיב בלעדיך לא ירים איש את ידו וכו', חשב שיקשה בעיני פרעה, איך יעזוב הוא את הארץ..." דהיינו שמפאת החשש הבין יוסף שעליו להשפיע יותר דרך מתווכים שירככו את ליבו של פרעה.

לעומת כן כותב הספורנו: "אל בית פרעה" – כי אין לבא אל שער המלך בלבוש שק". וכן גם "העמק דבר": כי כל זמן שלא נקבר אביו הרי הוא בכלל אונן, ואינו ראוי להתראות את המלך". יישר כוח לתלמידים שזכו לכוון לדברי גדולי ישראל.

* מי בא להלויה? ["ויעלו איתו כל עבדי פרעה זקני ביתו וכל זקני ארץ מצרים...וכל בית יוסף ואחיו ובית אביו...גם רכב גם פרשים"]
* מה פירוש "ויהי המחנה כבד מאוד"?
* מי שם את כתרו על ארונו של יעקב, לפי דברי חכמינו ז"ל? [יוסף ובעקבותיו כל מלכי כנען]
* היכן עשו מספד והתאבלו שבעת ימים? [בגורן האטד שנקרא אח"כ אבל מצרים]
* ממה חששו האחים לאחר פטירת יעקב? [שיוסף עכשיו ירצה להענישם על מה שהם עשו לו].
* מה הם אמרו לו שאבא ציוה? [שיסלח להם]. הם מבקשים לכפר על חטאם ומבקשים להיות \_\_\_\_\_\_\_ [עבדים] של יוסף.
* האם יוסף סולח להם [בודאי, לא עלה על דעתו להענישם].
* כיצד יוסף מנחם אותם ומרגיע אותם? [למרות שאתם חשבתם רעה הקב"ה כיון את הכל לטובה שכיום יש לכם ולכל העמים (במצרים ובארץ כנען) אוכל. שהרי ללא מכירת יוסף .....לא היה מגיע לבית הסוהר... ולא היה פותר את חלום שר המשקים... ולא היה מגיע לפתור את חלום פרעה... ו...
* במה עוד יוסף יכול לנחמם? [אם אתם שהייתם עשרה לא הצלחתם לכבות נר אחד, כי הקב"ה רצה שהנר לא יכבה, אז ודאי שאני – נר אחד – לא אצליח לכבות עשרה נרות]
* כמה שנים חי יוסף? [110]
* כמה שנים עברו מאז שירדו ישראל למצרים ועד לפטירת יוסף? [71 שנה]
* את מי זכה לראות ? [נינים לדוגמא: בני מכיר בן מנשה]
* מה מבקש יוסף מאחיו לפני מותו ? [שכאשר פקוד יפקוד אתכם יעלו את עצמותיו]
* חז"ל אומרים שבני ישראל זכרו את הלשון "פקד יפקוד" וחיכו מתי אכן ה' יפקוד אותם. מתי זה אכן קרה? [בבואו של משה לגאול הוא השתמש בביטוי זה: "פקד פקדתי"]
* מה אומרים כאשר מסיימים חומש ? **חזק חזק ונתחזק !**